Pendekatan Menangani Isu Beg Berat dalam Kalangan Murid

Putrajaya – Kementerian Pendidikan Malaysia (KPM) melalui kenyataan media yang dikeluarkan pada hari ini memaklumkan beberapa pendekatan dan ketetapan yang akan dilaksanakan bagi menangani isu beg berat murid, khususnya murid tahap 1 di sekolah rendah.

Hal ini demikian kerana isu berkaitan dengan beg berat murid merupakan isu yang telah berlarutan sekian lama. KPM telah menjalankan tiga kajian utama berkaitan dengan beg berat, iaitu Kajian Beban Buku Murid Sekolah Rendah (1994), Kajian Berat Beg Murid Sekolah Rendah (2008) dan Laporan Kajian Berat Beg Murid Sekolah Rendah (2017). Berdasarkan hasil kajian tersebut, KPM telah mengambil pelbagai tindakan bagi menangani isu berkenaan. Antaranya adalah dengan mengeluarkan Surat Pekeliling Ikhtisas Bil. 1/2000: Penggunaan Buku Kerja di Sekolah Rendah dan Surat Siaran Panduan Menangani Isu Beg Berat Murid di Sekolah pada tahun 2018. Namun demikian, perkara tersebut masih belum dapat ditangani sepenuhnya dan sering menjadi keluhan masyarakat.

Sehubungan itu, KPM telah memperincikan secara mendalam perkara berkaitan dengan isu beg berat dan merangka satu penyelesaian yang holistik bagi menangani isu tersebut secara tuntas. Berdasarkan penelitian ke atas maklum balas yang diperoleh, isu beg berat adalah kritikal dalam kalangan murid sekolah rendah, khususnya murid tahap 1, iaitu tahun 1, tahun 2 dan tahun 3. Oleh yang demikian, ketetapan KPM yang akan dilaksanakan dengan segera adalah seperti yang berikut:

1. Penyediaan Lokar
KPM akan menyediakan lokar di sekolah rendah secara berfasa. Fasa 1 akan melibatkan penyediaan lokar untuk murid tahap 1, iaitu tahun 1, tahun 2 dan tahun 3 di sekolah rendah yang beroperasi secara dua sesi. Pelaksanaan ini akan melibatkan 10 662 kelas dengan 323 186 orang murid. Jumlah anggaran peruntukan tahun 2022 untuk pelaksanaan Fasa 1 adalah sebanyak RM37.3 juta.

Bagi Fasa 2 pula, penyediaan lokar akan diperluaskan kepada murid tahap 2, iaitu tahun 4, tahun 5 dan tahun 6 di sekolah rendah yang beroperasi secara dua sesi. Pelaksanaannya dijangka pada tahun 2023.

Bagi sekolah satu sesi pula, murid akan menyimpan buku di dalam laci meja di bilik darjah masing-masing.

2. Penyusunan Semula Jadual Waktu
Melaksanakan jadual waktu yang mengandungi tiga hingga empat mata pelajaran sehari, mengikut kaedah dan pelaksanaan yang sesuai terutamanya aspek pemberatan mata pelajaran, ketersediaan guru dan sesi persekolahan.

Di samping itu, sekolah akan diberi kelonggaran untuk menyediakan jadual waktu mengikut kitaran minggu sebagaimana yang sedang dilaksanakan oleh sebilangan sekolah bawah KPM.

3. Buku Latihan
Bilangan buku latihan hendaklah tidak melebihi dua buah buku bagi setiap mata pelajaran pada satu-satu masa. Setiap buku latihan hendaklah tidak melebihi 80 muka surat.

4. Buku Aktiviti dan Buku Kerja
Murid hanya dibenarkan untuk menggunakan buku aktiviti yang disediakan oleh KPM manakala buku kerja hanya boleh digunakan sebagai bahan rujukan atau bahan ulang kaji di luar waktu pengajaran dan pembelajaran (PdP).

5. Buku Teks Digital
Penerbitan baharu buku teks dalam format digital secara berterusan. Sehingga kini, sebanyak 692 judul buku teks digital telah dimuat naik dalam pelantar Digital Educational Learning Initiative Malaysia (DELIMa). Murid yang mempunyai peranti boleh mengakses buku teks digital melalui pelantar DELIMa.

6. Pendekatan PdP
Guru digalakkan menggunakan pendekatan PdP berpusatkan murid, iaitu pembelajaran bertema, modular, pembelajaran berasaskan projek, simulasi amali (virtual lab) atau pembelajaran terbeza.

7. Kerjasama dengan JAKIM
Kerjasama dengan pihak Jabatan Kemajuan Agama Islam Malaysia (JAKIM) juga diadakan dari aspek penyelarasan uniform agar murid diberi kelonggaran untuk memakai uniform sekolah masing-masing semasa sesi persekolahan KAFA.

Bagi memastikan setiap pendekatan dilaksanakan sebaik-baiknya bagi mencapai matlamat untuk mengurangkan isu beg berat, KPM akan memantau rapi pelaksanaan semua pendekatan yang ditetapkan oleh KPM. Pemantauan ini akan dilaksanakan oleh sebuah pasukan petugas yang akan melaporkan secara berkala pelaksanaan inisiatif untuk mengurangkan beban beg berat murid.

Selain itu, KPM juga akan terus meningkatkan kerjasama erat dengan ibu bapa atau penjaga bagi membantu menangani masalah beg berat murid, khususnya dalam memastikan murid membawa buku mengikut jadual yang ditetapkan. Di samping itu, sesi libat urus dengan Persatuan Ibu bapa dan Guru (PIBG) akan turut ditingkatkan sebagai satu pendekatan untuk pemantauan berkaitan dengan isu ini.

KPM sentiasa komited untuk terus melakukan yang terbaik.


Kebolehpasaran Graduan UniMAP

Untuk mendapatkan maklumat terkini, ikuti kami melalui Telegram

Pauh Putra – Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil selaku Tuanku Pro-Canselor berkenan berangkat menyempurnakan Sidang Ke-2 Istiadat Konvokesyen Ke-15 Universiti Malaysia Perlis (UniMAP) di Dewan Ilmu, Kampus Alam UniMAP Pauh Putra pada petang semalam.

Dalam sidang tersebut, sebanyak 201 graduan ljazah Sarjana Muda Kejuruteraan Elektrik dengan Kepujian, Sarjana Muda Kejuruteraan (Kepujian) (Kejuruteraan Mekatronik) dan Sarjana Muda Teknologi Kejuruteraan Elektrik (Kepujian) (Kuasa Industri) menerima anugerah masing-masing daripada baginda.

Naib Canselor UniMAP, Lt. Kol. Prof. Ts. Dr. Zaliman Sauli yang hadir mengiringi keberangkatan Raja Puan Muda Perlis dalam ucapan beliau menyatakan kesyukuran kerana pada tahun ini Istiadat Konvokesyen UniMAP dapat dilaksanakan untuk meraikan kejayaan siswazah selepas tamat pengajian mereka pada 2020. Hal ini demikian kerana istiadat Konvokesyen UniMAP terpaksa ditangguhkan sejak dua tahun lalu akibat penularan pandemik Covid-19.

Menerusi ucapan Naib Canselor, beliau turut berkongsi nama-nama graduan UniMAP yang berjaya dalam pekerjaan bagi menyatakan rasa bangga akan kewibawaan UniMAP sebagai institusi pendidikan tinggi. Menurut beliau, sehingga kini, sebanyak 98.3% graduan UniMAP berjaya menceburi bidang pekerjaaan sama ada dalam sektor kerajaan, swasta atau bekerja sendiri seperti menjalankan perniagaan. Kebolehpasaraan graduan dalam bidang teknologi kejuruteraan elektrik pada tahun 2021 mencatat jumlah 98.1% dan pada tahun 2022 dianggarkan kebolehpasaran graduan dalam bidang tersebut berjumlah 99.7%.

Selain itu, beliau juga berkongsi informasi berkaitan dengan QS World University Rankings (WUR) Edisi 2022 bagi kategori mata pelajaran Kejuruteraan – Elektrik dan Elektronik, iaitu UniMAP berada pada kedudukan 401 hingga 450 dunia. Bagi mata pelajaran Kejuruteraan dan Teknologi untuk Times Higher Education (THE) pula, UniMAP berada pada kedudukan 1001+ manakala bagi mata pelajaran Sains Fizikal, UniMAP kini berjaya berada pada kedudukan 501 hingga 600 dunia.


Perkembangan Bahasa Melayu Selama 60 Tahun Memperindah Hubungan Persahabatan China–Malaysia

Antara negara di dunia yang menawarkan kursus bahasa Melayu termasuklah negara China, yang merupakan sebuah negara yang amat penting dalam mengembangkan pengajaran dan pembelajaran bahasa Melayu varian Tanah Melayu di persada dunia.

Pada hakikatnya, seawal tahun 1960-an, pengajaran dan pembelajaran bahasa Melayu telah mula membenih di China. Pada tahun 1962, Beijing Foreign Studies University (BFSU) merupakan universiti pertama yang menawarkan kursus bahasa Melayu di negara ini dengan Profesor Wu Zongyu sebagai pengasas dan perintisnya.

Usaha murni ini menjadi titik permulaan bagi penawaran dan perkembangan kursus bahasa Melayu di China. Hingga kini, institusi pengajian tinggi di seluruh China yang menawarkan Program Ijazah Bahasa Melayu telah mencecah 13 buah, antaranya termasuklah 11 buah universiti dan dua buah kolej.

Sebagai universiti pertama yang membuka kursus bahasa Melayu di China, hingga tahun ini, Jurusan Bahasa Melayu BFSU sudah berusia genap 60 tahun. Dalam lipatan sejarah penubuhannya, Jurusan Bahasa Melayu BFSU telah memberikan sumbangan besar dan bimbingan berharga kepada kemajuan pengajaran dan pengajian Melayu di China. Hal ini terbukti daripada penganugerahan “Pangkalan Pengembangan bahasa Melayu di China” kepada BFSU oleh Timbalan Perdana Menteri Malaysia pada waktu itu, Tan Sri Muhyiddin Yassin, pada  tahun 2014. Yang perlu diberikan perhatian ialah BFSU diiktiraf sebagai universiti China yang satu-satunya menerima anugerah ini.

Jurusan Bahasa Melayu BFSU terkenal dengan pengajaran dan pembelajaran bahasa Melayu yang tinggi mutunya. Sejak ditubuhkan, institusi itu telah melahirkan lebih daripada 370 orang graduan unggul yang menceburkan diri dan mencapai kejayaan dalam bidang diplomatik, perniagaan, kewangan, propaganda, akademi dan sebagainya. Di samping itu, Jurusan Bahasa Melayu BFSU juga giat menjalinkan hubungan kerjasama dengan pelbagai pihak di Malaysia untuk bersama-sama membawa pengajian Melayu di China ke satu tahap yang lebih tinggi, di samping mengeratkan lagi hubungan persahabatan antara China dengan Malaysia yang sudah sekian lama terjalin, antaranya termasuklah Kementerian Pengajian Tinggi Malaysia, Dewan Bahasa dan Pustaka Malaysia, Kedutaan Besar Malaysia ke China dan institusi pengajian tinggi Malaysia.

Pada 20 Jun 1997, Pusat Bahasa Melayu ditubuhkan di BFSU sebagai hasil persetujuan antara kerajaan Malaysia dengan kerajaan China untuk bekerjasama dalam bidang pendidikan, khususnya tentang pengajaran bahasa Melayu di China. Perasmian pusat ini disaksikan bersama oleh kedua-dua orang Menteri Pendidikan China dan Malaysia pada ketika itu, iaitu Tuan Zhu Kaixuan dan Dato’ Sri Mohd. Najib Tun Abdul Razak. Pada 1 September 2005 pula, Pusat Bahasa Melayu BFSU dinaikkan taraf menjadi Pusat Pengajian Melayu China. Sejak ditubuhkan, pusat pengajian tersebut telah berfungsi sebagai pangkalan kegiatan ilmiah dan pengembangan bahasa, kesusasteraan dan kebudayaan Melayu di China.

Pada awal tahun 2007, dengan kerjasama Kementerian Pengajian Tinggi Malaysia dan kerajaan China, Kursi Pengajian Melayu Malaysia–China secara rasminya ditubuhkan di BFSU. Profesor Datuk Seri Dr. Awang Sariyan telah dilantik sebagai Penyandang Kursi Pengajian Melayu–China yang pertama. Kursi yang mula berfungsi pada awal tahun 2008 itu berperanan penting dalam memperkenalkan bidang baharu dalam pengajian Melayu, meningkatkan program ilmiah pada peringkat ijazah pertama dan ijazah lanjutan, melaksanakan penyelidikan dan penerbitan, serta membantu penubuhan dan peneguhan program bahasa dan juga pengajian Melayu di institusi pengajian tinggi di China.

Kini, kerajaan Malaysia yang dipimpin oleh Dato’ Sri Ismail Sabri Yaakob, Perdana Menteri kesembilan sedang berusaha untuk memartabatkan bahasa Melayu di rantau Asia Tenggara secara khasnya dan di arena antarabangsa secara amnya. Warga Jurusan Bahasa Melayu BFSU turut menyertai arus ini dengan melakukan pelbagai usaha termasuklah menghadiri seminar antarabangsa dan memberikan ucapan, menerbitkan bahan pengajaran dalam bahasa Melayu dan banyak lagi. Dalam Simposium Pengantarabangsaan Bahasa Melayu yang dianjurkan pada 22 Mei hingga 24 Mei 2022, Profesor Dr. Su Yingying yang mewakili tenaga pengajar China turut memperkenalkan perkembangan pengajaran dan pembelajaran bahasa Melayu di China kepada dunia.

Dari segi penerbitan, untuk mengisi kekosongan penerbitan bahan pengajaran dalam bidang pengajian Melayu di China, Dr. HanXiao, Profesor Dr. Su Yingying dan Puan Zhang Suhua telah menggubal buku Teras Pemikiran dan Kebudayaan China. Buku ini merupakan bahan pengajaran pertama di China yang mengisahkan kebudayaan China dalam bahasa Melayu. Sejak diterbitkan, buku ini bukan sahaja mendapat sambutan hangat dalam bidang pengajaran dan pembelajaran bahasa Melayu di China, bahkan memperoleh pujian tinggi oleh banyak pihak di Malaysia dengan disanjung sebagai “buku penting dalam pertukaran kebudayaan Malaysia–China”. Dengan bantuan dan jasa baik Datuk Seri Dr. Awang Sariyan, yang merupakan Pengerusi Lembaga Pengelola DBP, buku ini turut menjadi hadiah kepada Dato’ Sri Ismail Sabri Yaakob sebagai tanda kenang-kenangan sebelum ketibaan ulang tahun ke-48 penjalinan hubungan diplomatik China–Malaysia.

Pepatah Melayu berbunyi, “Bersekutu bertambah mutu” dan kami yakin dengan usaha bersama-sama kerajaan Malaysia dan institusi pengajian tinggi di China yang menawarkan kursus bahasa Melayu, bahasa ini mempunyai masa hadapan yang lebih cemerlang dan mampu berkembang menjadi bahasa ilmu yang lebih hebat dan sebagai bahasa berwibawa lagi berpengaruh pada peringkat antarabangsa. Hubungan persahabatan China–Malaysia juga akan terus dibelai dan diperkukuh dengan perkembangan pengajian Melayu di China yang menakjubkan.


DBP-MMU Mempergiat Usaha Penerbitan Digital

Cyberjaya – Bermatlamatkan ke arah kandungan pendigitalan, Dewan Bahasa dan Pustaka (DBP) meneruskan usaha dalam membina, menyebarkan dan mengembangkan bahasa dan persuratan Melayu dengan menjalinkan hubungan kerjasama bersama-sama Universiti Multimedia (MMU). Dengan memanfaatkan ruang melalui teknologi, seperti memperbanyak program dan kandungan di pelbagai pelantar dan media sosial, usaha ini adalah seiring dengan Dasar Pendidikan Digital yang diperkenalkan oleh Kementerian Pendidikan Malaysia (KPM) untuk melahirkan generasi berdaya saing, terutamanya dalam Revolusi Perindustrian 4.0.

Kunjungan hormat ini diadakan di Universiti Multimedia, Cyberjaya yang disambut oleh Presiden Universiti Multimedia, Prof. Dato’ Dr. Mazliham Mohd Su’ud dan delegasi DBP yang diketuai oleh Ketua Pengarah DBP, Datuk Abang Sallehuddin Abg. Shokeran pada pagi tadi. Antara matlamat kunjungan tersebut adalah untuk berbincang mengenai kerangka kerjasama dan pembangunan kemahiran penerbitan digital dalam kalangan karyawan DBP.

Menerusi kunjungan tersebut, Prof. Dato’ Dr. Mazliham berkata, MMU amat komited dalam mendukung agenda transformasi digital negara, terutamanya dalam bidang penerbitan. Hal ini dikatakan demikian kerana bidang penerbitan merupakan antara bidang yang amat terkesan dengan transformasi digital tersebut, terutamanya dalam peralihan wahana penerbitan daripada fizikal kepada digital.

Sebagai sebuah universiti yang memfokuskan bidang teknologi, multimedia dan komunikasi, MMU dianggap sebagai rakan kerjasama yang bertepatan untuk merealisasikan usaha tersebut. Menurut Datuk Abang Sallehuddin, MMU dilihat sebagai lubuk dalam industri pendigitalan apabila universiti ini berjaya menjalinkan kerjasama dengan ZTE dalam bidang telekomunikasi 5G dan ASTRO dalam bidang animasi dan kesan visual.

Pada dasarnya, sinergi antara dua hala ini telah bermula pada tahun 2000 apabila MMU terlibat dengan pembangunan Tatabahasa Bahasa Melayu dalam bentuk digital (CD-ROM) melalui Jabatan Bahasa. Oleh itu, Datuk Abang Sallehuddin berkata bahawa antara aspirasi DBP pada masa ini adalah untuk mendigitalkan kesemua bahan penerbitan dan tidak ada lagi bahan penerbitan fizikal pada masa akan datang, seiring dengan hasrat KPM dalam menukarkan format buku teks konvensional yang sedia ada kepada bentuk digital.

Oleh itu, hasrat tersebut merupakan antara usaha DBP melalui Bahagian Buku Sekolah dalam menjadikan buku teks DBP dalam bentuk digital dan interaktif. Mengulas dengan lebih lanjut, Ketua Bahagian Buku Sekolah, Encik Ghani Abu berkata bahawa terdapat beberapa elemen yang harus terdapat dalam buku teks digital tersebut seperti aktiviti interaktif, realiti maya (VR), realiti terimbuh (AR), animasi dan video.

Sebagai usaha untuk merealisasikan usaha tersebut, DBP memerlukan latihan sumber manusia yang meliputi penerbitan bahan pengajaran dan pembelajaran (P&P), penerbitan rancangan pendidikan (Eduflix), penerbitan kandungan bahan multimedia kreatif dan penulisan skrip kandungan P&P dalam bentuk digital.

Kunjungan ini diteruskan dengan lawatan ke Fakulti Kreatif Multimedia dan Fakulti Seni Senimatik. Turut hadir bersama-sama ialah Ketua Editor Bahagian Majalah, Dr. Rosmani Omar; Ketua Bahagian Buku Sekolah, Encik Ghani Abu; Ketua Bahagian Multimedia, Puan Naimah Yusof; Ketua Bahagian Buku Sastera, Puan Nurul Julia Alani Henry; Ketua Bahagian Buku Bahasa, YM Tengku Fauziah Ku Mat; Ketua Bahagian Buku Kanak-kanak dan Remaja, Puan Mariati Josepha Mustafa; Ketua Bahagian Undang-undang, Encik Mohd Isa Sapuan; dan Ketua Bahagian Harta Intelek, Encik Shah Rizal Azwan Ghazali serta pegawai-pegawai DBP.


Graduan Permata Perlis

Untuk mendapatkan maklumat terkini, ikuti kami melalui Telegram

Pauh Putra – ”Universiti Malaysia Perlis (UniMAP) sentiasa berbangga dengan semua alumninya, tidak kira di mana-mana sahaja mereka berada atau bekerja. Teruskanlah lakukan yang terbaik untuk diri, keluarga dan masyarakat, di samping membawa nama baik universiti ini ke persada dunia dan UniMAP akan sentiasa menyokong mereka semua,” titah  Raja Muda Perlis Tuanku Syed Faizuddin Putra Jamalullail yang juga merangkap Tuanku Canselor ketika berkenan berangkat menyempurnakan Sidang Ke-7 Istiadat Konvokesyen Ke-15 hari ini.

Seramai 276 orang graduan menerima anugerah daripada Tuanku Raja Muda, yang terdiri daripada pelajar kelulusan Ijazah Sarjana Muda Kejuruteraan (Kepujian) bagi Kejuruteraan Mikroelektronik, Kejuruteraan Elektronik, Kejuruteraan Fotonik, Kejuruteraan Komputer, Kejuruteraan Perhubungan serta Kejuruteraan Rangkaian Komputer masing-masing, bertempat di Dewan Ilmu, Kampus Alam UniMAP Pauh Putra.

Dalam istiadat tersebut, baginda turut mengatakan bahawa alumni adalah permata yang amat penting kepada UniMAP. Suara dan pandangan positif daripada mereka merupakan satu daripada bentuk sokongan kepada reputasi universiti ini. Bahkan, mereka juga boleh bertindak sebagai “orang tengah” antara UniMAP dengan industri, tidak kira sama ada sektor dalam atau luar negara.

Tambah baginda dalam ucap akhirnya, “Penambahbaikan kurikulum pengajian fakulti juga boleh disumbang melalui idea dan kepakaran alumni semua. Kembalilah ke UniMAP dari semasa ke semasa, bagi menghulurkan bantuan kepada mereka yang kurang berkemampuan di universiti ini dan sentiasalah menyayangi universiti kita semua ini, iaitu UniMAP.”


Cabaran Pemerkasaan Wanita


UniMAP Melahirkan 31 510 Alumni

Pauh Putra – Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil selaku Tuanku Pro-Canselor berkenan berangkat menyempurnakan Sidang Ke-6 Istiadat Konvokesyen 15 UniMAP di Dewan Ilmu, Kampus Alam UniMAP Pauh Putra pada petang semalam.

Menerusi sidang tersebut, sebanyak 236 orang graduan menerima anugerah ljazah Sarjana Muda Perniagaan (Kepujian) (Keusahawanan) daripada Tuanku Pro-Canselor.

Dalam majlis tersebut, Naib Canselor, Prof. Ts. Dr. Zaliman Sauli yang turut hadir bersama-sama Ahli Lembaga Pengarah Universiti, Md Farishzan Ismail memaklumkan bahawa:

Sehingga kini, UniMAP melahirkan seramai 31 510 alumni justeru Pusat Perhubungan Alumni UniMAP ditubuhkan pada 2020 sekali gus membuktikan inisiatif pihak universiti untuk memberikan fokus terhadap alumni dan memastikan hubungan antara universiti dengan alumni dapat terus diperkasakan untuk pelbagai manfaat’.

Tambah beliau lagi, selepas tamat pengajian, mereka tidak lagi bergelar sebagai pelajar UniMAP. Walaupun demikian, hal tidak bermakna mereka tidak lagi mempunyai apa-apa hubungan dengan UniMAP tetapi mereka akan diteruskan sebagai seorang alumni.


Selami Kesantunan Qistina

Bertepatan dengan tema Hari Wanita, iaitu “Saksama Bersama” dipilih agar berupaya meningkatkan kesedaran dan kefahaman seluruh Keluarga Malaysia terhadap kepentingan untuk mencapai kesaksamaan bersama, termasuklah golongan OKU. OKU ialah singkatan bagi Orang Kurang Upaya, dan istilah ini dikekalkan selaras dengan Akta Orang Kurang Upaya 2008. Isu yang kini hangat diperkatakan berkaitan dengan golongan OKU yang berjuang membela nasib mereka begitu menyentuh keprihatinan kami, apatah lagi seorang daripada kami mempunyai pengalaman  menyantuni dan menangani insan OKU ini.

Dalam dunia ini tiada manusia yang sempurna. Begitu juga dengan orang lain baik pasangan, anak, ahli keluarga atau sahabat. Menyayangi tanpa syarat bermakna kita menerima kekurangan diri sendiri dan orang lain. Setiap orang dikurniakan dengan kelebihan dan kekurangan tersendiri. Terdapat insan OKU yang dilahirkan dengan kecacatan yang mungkin telah berlaku sejak dalam kandungan, namun terdapat juga yang mengalami kecacatan akibat kemalangan, prosedur perubatan dan lain-lain. Kita perlu memahami takdir yang berlaku dan bersama-sama berganding bahu supaya dapat memulihkan keyakinan dan semangat OKU dengan melaksanakan sesuatu yang terbaik untuk mereka.

“Tabik hormat,” itulah permulaan percakapan kami dengan Nur Qistina Arissya Norzie Haslizam, yang berusia 16 tahun. Qistina merupakan remaja OKU sindrom kategori cerdik. Keizinan telah diberikan kepada kami untuk berkongsi kepetahan Qistina dengan kesantunan bahasa yang dituturkan mencuit hati sesiapa yang melihat dan mendengar cara berbahasa Qistina. Beliau mempunyai semangat jati diri, disiplin dan patriotisme serta beradab. Qistina, seorang OKU penghidap penyakit jantung berlubang dan paru-paru sejak lahir dan sentiasa bersedia dengan segala kemungkinan kerana Qistina bergantung pada ubat setiap hari.

Menurut pakar perubatan yang menangani kes Qistina, gadis ini cukup istimewa kerana masih mampu bertahan sehingga ke saat ini. Doktor pakar tersebut menyatakan bahawa, Qistina dianugerahkan Tuhan  sebagai ujian kasih sayang  dan cara untuk kita menunjukkan perhatian serta sedaya-upaya membantu memulihkan penyakitnya jika diizinkan oleh-Nya. Menurut nenek Qistina yang juga menjaga dan merawatnya sejak bayi lagi, Qistina merupakan bayi yang mudah dijaga dan menjadi kesayangan semua.

Sifat semula jadi Qistina yang sentiasa optimis menyebabkan dia terpilih menjadi Ikon Pelajar Perubatan Hospital Universiti Kebangsaan Malaysia semasa kelas pertuturan untuk kajian pelajar perubatan.

Qistina menghidap penyakit jantung berlubang dan paru-paru. Qistina juga menggemari warna merah jambu. Warna ini baginya menonjolkan dirinya yang sentiasa segar, bertenaga dan cantik. Penetapan minda yang sihat pada setiap hari dan limpahan kasih sayang menjadi penawar kekuatan Qistina hingga ke hari ini. Demikianlah ciri-ciri dan sifat yang ada pada Qistina, walaupun diri dalam serba kekurangan, Qistina begitu berdisiplin, bertanggungjawab, rajin, sopan serta mempunyai tutur kata yang bersopan santun.

Menurut Datuk Seri Rina Mohd. Harun, Menteri Pembangunan Wanita, Keluarga dan Masyarakat, jumlah OKU yang berdaftar dengan Jabatan Kebajikan Masyarakat (JKM) masih rendah, iaitu 587 608 daripada anggaran 4.8 juta populasi orang kurang upaya (OKU) di negara ini. Jumlah ini masih kecil berbanding dengan anggaran Pertubuhan Kesihatan Sedunia (WHO), iaitu sekurang-kurangnya sebanyak 15 peratus populasi negara adalah dalam kalangan golongan OKU atau 4.8 juta populasi OKU di negara ini. Sudah tentu usaha lebih giat perlu dilaksanakan agar seluruh masyarakat turut membantu mengenal pasti mana-mana golongan yang dikategorikan sebagai OKU dan mereka perlu didaftarkan agar data ini kelak akan dapat menambah baik pelbagai kaedah, pendekatan dan sistem sedia ada kepada OKU.

Selain itu, anugerah khas turut diberikan bagi mengiktiraf OKU dan pelbagai pihak turut memberikan sokongan kepada pengiktirafan ini. Peluang pekerjaan juga perlu dibuka dengan lebih luas lagi kepada golongan OKU dan yang paling penting mereka perlu disediakan dengan ilmu dan latihan yang mencukupi agar mereka bersedia untuk memberikan sumbangan untuk kepentingan organisasi dan negara. Selain itu, Bahagian Pendidikan Khas yang dilaksanakan di negara ini juga perlu mengambil cakna akan keperluan bidang dan latihan yang memfokuskan kepada minat dan kecenderungan golongan OKU. Dengan cara ini mereka akan rasa dihargai dan lebih mudah untuk kita membangkitkan semangat mereka menempuh kehidupan yang lebih baik pada masa akan datang.

Perancangan yang teliti dengan mengambil kira pandangan OKU dan merujuk pihak yang mempunyai kepakaran untuk pelaksanaannya kelak, sudah tentu akan merealisasikan hasrat Keluarga Malaysia untuk membina kesejahteraan golongan OKU. Hal ini bagi memastikan keperluan OKU dirancang dengan optimum, isu-isu yang telah berbangkit diselesaikan dengan sempurna dan benar-benar sampai kepada penerima manfaat seperti yang direncanakan.

Golongan OKU sememangnya mempunyai keistimewaannya yang tersendiri. Seperti Qistina yang begitu cermat dalam tutur bicaranya merupakan contoh golongan yang dilihat tidak sempurna, namun mempunyai kesantunan dalam tutur kata. Kepada Qistina, anda dan seluruh insan seperti anda perlu terus diberikan perhatian oleh masyarakat di negara ini. Akhir kalam, kita renungkan bersama, “Ubat yang baik ialah kekuatan emosi dan mental kerana ubat yang dibekalkan sekiranya diambil dengan jiwa kental akan sembuh dengan minda positif, namun jika diambil dengan mental yang kosong, ubat tersebut tidak akan berfungsi dengan baik”. Selamat Menyambut Hari Wanita.


Istiadat Konvokesyen ke-15 Universiti Malaysia Perlis (UniMAP) Melabuhkan Tirai

Untuk mendapatkan maklumat terkini, ikuti kami melalui Telegram

Pauh Putera – Istiadat Konvokesyen ke-15 Universiti Malaysia Perlis (UniMAP) yang diadakan di Dewan Ilmu, Kampus Alam UniMAP Pauh Putera selama empat hari bermula 5 Mac 2022 melabuhkan tirainya pada petang semalam dengan sidang ke-8 dan terakhir disempurnakan oleh Raja Puan Muda Perlis, Tuanku Hajah Lailatul Shahreen Akashah Khalil selaku Tuanku Pro-Canselor UniMAP.

Dalam majlis ini, seramai 281 orang graduan menerima anugerah Sarjana Muda Teknologi Kejuruteraan Elektronik (Kepujian) bagi Sistem Elektronik, Reka bentuk Telekomunikasi Elektronik, Reka bentuk Rangkaian Elektronik dan Flektronik Bersepadu serta Diploma Kejuruteraan bagi jurusan Kejuruteraan Pembuatan, Kejuruteraan Metalurgi, Kejuruteraan Mikroelektronik dan Kejuruteraan Komputer.

“Sebanyak lapan sidang diistiadatkan bagi menyampaikan ijazah kepada 2763 orang siswazah termasuklah 107 siswazah antarabangsa. UniMAP turut menganugerahkan empat Anugerah Khas, iaitu Anugerah Pelajaran Diraja, Pingat Emas Canselor, Pingat Emas Naib Canselor dan Anugerah Kecemerlangan Akademik Program Siswazah selain penerima Ijazah Kehormat dalam sidang pertama,“ ujar Naib Canselor, Prof Ts. Dr. Zaliman Sauli.

Raja Muda Perlis, Tuanku Syed Faizuddin Putra Jamalullail merangkap Tuanku Canselor turut menyampaikan anugerah Ijazah Doktor Falsafah kepada 60 orang siswazah dan anugerah Ijazah Sarjana kepada 117 orang siswazah pada sidang yang pertama.

Sehingga hari ini, sebanyak 98.3 peratus graduan UniMAP telah berjaya mmendapat pekerjaan sama ada dalam sektor swasta, kerajaan atau bekerja sendiri seperti menjalankan perniagaan. Selain itu, ada juga yang menyambung pengajian ke peringkat lebih tinggi di samping meningkatkan kemahiran diri.


Lantikan Tetap DG41 bagi Guru Interim BI Lulus CEFR C1

Kuala Lumpur – Kementerian Pendidikan Malaysia (KPM) mengumumkan guru interim bahasa Inggeris (BI) yang memenuhi syarat Common European Framework of Reference for Languages (CEFR) serta lulus dalam temu duga akan dilantik jawatan tetap sebagai Pegawai Perkhidmatan Pendidikan (PPP) Gred DG41 oleh Suruhanjaya Perkhidmatan Pendidikan (SPP).

Dalam satu kenyataan KPM hari ini, Menteri Kanan Pendidikan, YB Datuk Dr. Radzi Jidin berkata, urusan pengambilan PPP baharu bagi opsyen BI perlu mengambil kira penguasaan BI calon pada tahap mahir, iaitu tahap CEFR C1, bermula tahun ini.

Walau bagaimanapun, bagi calon yang tidak memenuhi syarat CEFR C1, mereka tetap dipanggil temu duga dalam masa terdekat bagi tujuan lantikan tetap sebagai PPP Gred DG41.

“Mereka perlu mencapai tahap CEFR C1 dalam tempoh percubaan, iaitu satu hingga tiga tahun bagi tujuan pengesahan dalam perkhidmatan,” ujar YB Datuk Dr. Radzi seperti yang ditakrifkan dalam Pelan Pembangunan Pendidikan Malaysia (PPPM) 2013–2025.

Jelas beliau, KPM telah menetapkan setiap murid yang melalui sistem pendidikan di Malaysia perlu mahir dan fasih dalam berbahasa Melayu dan Inggeris pada tahap kecekapan berdikari (independent proficiency) berdasarkan CEFR dalam PPPM 2013–2025.

Susulan daripada itu, KPM akan sentiasa berusaha untuk meningkatkan kompetensi guru BI dari semasa ke semasa bagi memberikan impak kepada pengajaran dan pembelajaran dalam bilik darjah. Hal ini secara langsung dapat meningkatkan tahap penguasaan murid dalam BI seperti yang diaspirasikan berdasarkan piawaian antarabangsa CEFR.


Lantikan Khas Guru DG41 Baharu Lapor Diri pada 4 April 2022

Kementerian Pendidikan Malaysia (KPM) mengumumkan bahawa sebanyak 4828 guru berjaya dalam pengambilan khas secara sekali beri (one-off) bagi lantikan sebagai Pegawai Perkhidmatan Pendidikan (PPP) DG41.

Menteri Kanan Pendidikan, YB Datuk Dr. Radzi Jidin berkata, pengambilan khas ini akan diumumkan pada 18 Mac ini secara rasminya.

“Semua guru yang terbabit akan mula melaporkan diri pada 4 April 2022,” kata YB Datuk Dr. Radzi dalam satu kenyataan hari ini.

Susulan daripada itu, calon yang berjaya ditempatkan boleh membuat semakan di portal e-Graduan KPM.


Pendidik Perlu Kuasai Kemahiran TMK Penuhi Tuntutan PdP

Kangar – Sebagai pendidik, perubahan melakukan anjakan paradigma dalam Pengajaran dan Pembelajaran (PdP) adalah sangat penting bagi meningkatkan kualiti pendidikan negara.

Perkembangan dan perubahan yang drastik dalam bidang pendidikan pada alaf, tatkala menuju fasa endemik Covid-19, proses PdP haruslah berbentuk yang lebih proaktif dan bercirikan pengkomputeran atau penggunaan teknologi maklumat dan komunikasi (TMK).

Demikian titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail yang menekankan kepentingan seseorang pendidik atau pensyarah dalam usaha meningkatkan penguasaan mereka dalam bidang teknologi TMK yang semakin canggih seiring dengan perkembangan Revolusi Perindustrian 4.0 dan Masyarakat 5.0.

“Kualiti pendidikan negara kini lebih diyakini dan mampu duduk sama rendah dan berdiri sama tinggi dengan pendidikan global,” titah Raja Muda Perlis selepas berkenan berangkat menyerahkan sumbangan Majlis Agama Islam dan Adat Istiadat Melayu Perlis (MAIPs) berjumlah RM21 000 kepada seramai 30 orang asnaf terpilih.

Dalam penyerahan sumbangan yang diagih oleh amilnya, Mohd. Faisal Mohd Arshad pada pagi tadi, sebanyak RM700 diberikan kepada anak kariah Masjid Al-Rahim, Kampung Titi Tok Bandar di Kangar, Perlis.

Turut bersama-sama mengiringi baginda ialah Ketua Pegawai Eksekutif MAIPs, Haji Mohd. Nazim Mohd. Noor.


Raja Muda Perlis Merasmikan Pelancaran Latihan Askar Wataniah

Untuk mendapatkan maklumat terkini, ikuti kami melalui Telegram

Bukit Keteri – Setiap anggota Rejimen Askar Wataniah diseru supaya sentiasa meningkatkan keaktifan diri semasa menghadiri semua latihan dan aktiviti yang dirancang termasuklah berusaha meningkatkan tahap kompetensi dan “S.K.A.”, iaitu “Skill, Knowledge, Attitude“ (“Kemahiran, Pengetahuan, Sikap“) masing-masing. Oleh itu, tindakan tersebut perlulah disertai dengan perasaan ikhlas dan jujur, dan bukannya bermain di bibir sahaja.

Demikian titah Raja Muda Perlis, DYTM Brigedier Jeneral Tuanku Syed Faizuddin Putra Jamalullail yang berkenan berangkat menyempurnakan perasmian Pelancaran Latihan Askar Wataniah Tahun 2022 yang diadakan di Kem Bukit Keteri pagi tadi.

Keberangkatan tiba baginda yang juga merangkap Tuanku Komander Rejimen yang melaungkan slogan “Latih untuk Perang” itu disambut oleh Panglima Briged ke-30 Infantri Tentera Darat Malaysia, Brigedier Jeneral Mohd Zaki Abu dan Timbalan Komander, Leftenan Kolonel Mohamad Zaidi Ishak.

Tuanku Raja Muda Perlis menitahkan bahawa program tahunan tersebut merupakan usaha berterusan pihak rejimen dalam memastikan perkara rejimental dan penglibatan agensi awam sentiasa wujud dalam jaringan kolaborasi strategik dan mobilisasi. Pada masa yang sama, keseluruhan prestasi yang disasarkan oleh rejimen dapat dicapai termasuklah melalui penglibatan dan kerjasama dengan pihak awam. “Usaha ini hendaklah memberikan impak secara maksimum kepada semua pihak terutamanya kepada barisan para perwira, bintara dan satria rejimen tersebut,” demikian titah baginda.

DYTM Tuanku Syed Faizuddin Putra Jamalullail juga berharap agar semua pihak menunjukkan komitmen yang tinggi dengan menonjolkan tahap disiplin yang tinggi secara berterusan dengan mematuhi Prosedur Operasi Standard (SOP) yang ditetapkan dalam menangani COVID-19.

Harapan baginda juga agar semua pihak sentiasa memperbaharui azam agar negeri Perlis dan negara ini sentiasa berada dalam keadaan aman dan makmur.


Semarak Membaca, Mendidik Bangsa Berilmu

Kangar – Walaupun tidak banyak penerbit buku yang menyertai Pesta Buku Perlis dan Karnival Pembaca Perlis, program ini masih mendapat sambutan dan sokongan orang ramai yang memeriahkan suasana. Program anjuran Perbadanan Perpustakaan Awam Negeri Perlis ini merupakan program yang julung-julung kalinya diadakan dan turut berlangsung di Perpustakaan Awam Negeri Perlis.

Yang menariknya, program ini disempurnakan oleh Duli Yang Teramat Mulia Tuanku Syed Faizuddin Putra Ibni Tuanku Syed Sirajuddin Jamalullail, Raja Muda Perlis. Pesta Buku Perlis dan Karnival Pembaca Perlis ini berlangsung selama lima hari bermula pada 25 Jun hingga 29 Jun 2022.

Pelbagai aktiviti telah dirancang bagi memastikan rakyat Perlis tidak melepaskan peluang ke program ini. Antara aktiviti yang menarik termasuklah Bengkel Microsoft Word, Bengkel Deklamasi Berkesan, Pertandingan Karaoke, Pertandingan Mewarna, Bual Bicara Penulis Cilik dan Game Show Kad ASK. Program karnival ini pula  lebih menumpukan perhatian terhadap golongan belia dan pelajar.

Selain itu, turut berlangsung aktiviti jualan buku, cenderahati dan makanan, info lawatan sambil belajar, Pameran Mobile Planetarium dan Sudut Permainan Ilmu. Aktiviti Pameran Mobile Planetarium menjadi fokus utama pelajar atau kanak-kanak yang hadir dan menarik minat mereka untuk turut serta.

Selain itu, para pengunjung turut diberikan diskaun sebanyak 10 peratus bagi setiap pembelian. Bagi setiap pembelian yang melebihi RM20, pengunjung turut berpeluang memenangi cabutan bertuah. Satu inisiatif yang amat menggalakkan oleh mereka yang terlibat bagi memupuk semangat membaca dalam kalangan rakyat negeri Perlis.


Askar Wataniah Benteng Pertahanan Negara

Bukit Keteri – “Marilah kita bersama-sama mengekalkan reputasi Askar Wataniah dan dalam masa yang sama tetap terus meningkatkan usaha dalam menggandakan pendaftaran Askar Wataniah, khususnya di negeri Perlis ini,” demikianlah titah Raja Muda Perlis, Brigedier Jeneral Tuanku Syed Faizuddin Putra Jamalullail sempena perasmian Laman Ikhtiar Hidup R504AW* di Kem Bukit Keteri, Perlis semalam.

Ketika berkenan berangkat menyempurnakan perasmian laman tersebut, Raja Muda Perlis turut menyeru setiap anggota Rejimen Askar Wataniah agar merapatkan barisan sebagai benteng pertahanan negara dan memberikan jasa bakti kepada negara supaya angkatan yang unggul ini dapat diwariskan kepada generasi akan datang.

Keberangkatan tiba baginda yang melaungkan slogan “Latih untuk Perang” itu disambut oleh Panglima Briged ke-30 Infantri Tentera Darat Malaysia, Brigedier Jeneral Mohd. Zaki Abu.

Sementara itu, Timbalan Komander, Leftenan Kolonel Mohamad Zaidi Ishak memaklumkan bahawa sebelum majlis itu, turut dilaksanakan ialah Perbarisan Pelancaran Latihan Askar Wataniah 2022, Perbarisan Komander, Penyampaian Sijil Op PENAWAR dan juga Penyampaian Sijil Tamat Kursus Asas Perajurit Muda Sukarela (APMS).

Idea pembangunan laman tersebut diilhamkan oleh Brigedier Jeneral Mohd Zaki  manakala Pegawai Waran 1, Muhammad Aris Abdullah mengetuai pasukan yang menjayakan kerja-kerja pembinaan dan pelaksanaannya dengan sungguh baik dan menarik sekali.

Tuanku Raja Muda Perlis yang juga merangkap Tuanku Komander turut bertitah,

Dalam menghadapi pelbagai cabaran, janganlah jadikan alasan untuk berfikiran negatif. Pemikiran minda perlu ditukar dengan memberikan komitmen 100 peratus dan menganggap hal ini sebagai semangat dalam merealisasikan visi rejimen.

Oleh itu, buatlah persediaan rapi dalam menghadapi sebarang ancaman konflik serantau, polemik politik yang tidak stabil dan ancaman wabak yang tiada penghujungnya.

Mengakhiri ucapan perasmian, Raja Muda Perlis berharap agar warga rejimen dapat menjayakan aktiviti serta memberikan suntikan moral bagi meneruskan tugas dengan penuh jujur dan ikhlas demi negara Malaysia tercinta kerana merekalah benteng pertahanan negara.


Perjuangan Berbaloi Walaupun Sendirian

Untuk mendapatkan maklumat terkini, ikuti kami melalui Telegram

Sintok- Walaupun keseorangan diri mengikuti pengajian, hal tersebut tidak mematahkan semangat juang Muhammad Azhar Tazirun Ismail, 28 tahun, sehingga berjaya menggenggam segulung Ijazah Sarjana Pengajian Multimedia pada sesi pertama Majlis Konvokesyen ke-33 Universiti Utara Malaysia (UUM) di Dewan Mu’adzam Shah, semalam.

Beliau merupakan graduan sulung bagi program pengajian tersebut yang baru ditawarkan kepada pelajar pascasiswazah di bawah Pusat Pengajian Teknologi Multimedia dan Komunikasi (SMMTC).

“Saya tidak menyangka kerana menjadi satu-satunya pelajar yang mengambil program pengajian ini. Ketika berada di bilik kuliah, saya keseorangan tanpa kawan-kawan untuk berbincang atau bergurau senda. Saya juga menyiapkan tugasan secara sendirian walaupun tugasan yang diberikan itu sepatutnya dilakukan secara berkumpulan,” ujar Muhammad Azhar yang menjelaskan bahawa setiap tugasan bertukar menjadi tugasan individu kerana sesi kuliah hanya dihadiri oleh dirinya sahaja.

“Memandangkan dalam keluarga saya juga merupakan anak tunggal, jadi memang terasa sunyi apabila perlu berjuang seorang diri pada kala jatuh bangun dan suka duka, namun, demi masa depan saya kuatkan semangat bagi mengharungi segala cabaran dengan tunjuk ajar daripada pensyarah yang tidak jemu-jemu membantu,” jelas Muhammad Azhar yang kini bekerja sebagai jurugambar.

Anak tunggal kepada Ismail Jusoh dan Paridah Omar ini memilih UUM untuk menyambung minatnya dalam bidang multimedia yang kini menjadi kursus pilihan ramai pelajar. Menurut Muhammad Azhar, sebaik-baik sahaja tamat persekolahan, beliau memilih kursus Sarjana Muda Multimedia di UUM sebelum mengambil keputusan untuk meneruskan pengajian pada peringkat sarjana atas nasihat bapanya.

Jelas beliau, bagi menampung kehidupan di universiti, beliau melakukan kerja sambilan sebagai jurugambar dan membuat kerja suntingan gambar serta video. Muhammad Azhar menganggap dirinya bertuah kerana UUM yang terkenal dengan keindahan flora dan fauna itu menjadi tempatnya untuk merakamkan panorama indah di Taman Rusa, Bukit Kachi, Pokok Tiga Beradik, Tasik Guthrie dan persekitaran kampus lain.

“Di UUM, saya dididik untuk mewujudkan peluang pekerjaan sendiri dalam bidang keusahawanan, sekaligus menjana pendapatan sebagai persiapan untuk mencari pekerjaan tetap dalam suasana ekonomi yang tidak menentu berikutan pandemik COVID-19. Melalui kesempatan yang diberikan itu juga, saya berpeluang untuk terlibat dalam aktiviti pelajar pada peringkat antarabangsa seperti menyertai kursus fotografi serta peluang keusahawanan dalam program “Creativepreneur Incubator” yang membuka laluan mudah untuk menubuhkan Daeha Photography Enterprise,” jelas anak kelahiran Rantau Panjang, Kelantan ini.

Merupakan antara 99 orang graduan sulung pada Majlis Konvokesyen Ke-33 bagi sesi pertama yang menerima ijazah sarjana daripada Naib Canselor, Muhammad Azhar merakamkan penghargaan kepada seluruh pensyarah, pengurusan universiti serta kedua-dua ibu bapa yang banyak membantu dan mendoakan kejayaannya menamatkan pengajian.


Buli Siber : Malaysia Kedua Tertinggi di Asia

Menurut laporan dari Tabung Kanak-kanak Pertubuhan Bangsa-Bangsa Bersatu (UNICEF), Malaysia menduduki tempat kedua di Asia bagi isu buli siber yang berlaku dalam kalangan remaja pada tahun 2021. Hal ini menunjukkan bahawa kes buli siber semakin mengundang masalah di negara ini. Penggunaan secara meluas platform media sosial telah mencetuskan lagi masalah buli siber dan tingkah laku toksik bukan sahaja dalam kalangan remaja, malah turut melibatkan golongan dewasa.

Hasil kajian mendapati bahawa tingkah laku sedemikian mungkin merupakan manifestasi kesedihan mereka sendiri akibat kehilangan tuntutan teras yang menjadi matlamat hidup mereka.Menurut teori alternatif William Glasser, matlamat ini termasuklah kelangsungan hidup, penerimaan untuk dicintai, disayangi, dan untuk menjadi sesuatu yang bernilai, bertenaga, berdikari, dan disukai. Hal ini juga selari dengan teori keperluan Maslow yang menggalakkan permintaan teras yang serupa.Teori alternatif matlamat yang dibangunkan oleh penganalisis buli siber Amerika, William Glasser itu mencadangkan bahawa semua individu mempunyai lima kehendak asas yang mempengaruhi pilihan tingkah laku mereka dalam kehidupan.

Apabila satu atau lebih daripada kehendak asas mereka tidak dipenuhi, mereka mungkin menjadikan buli siber sebagai teknik untuk memenuhi keperluan matlamat tersebut sehingga kes buli siber bukan sahaja dipromosikan oleh anak muda, malah turut berlaku dalam kalangan orang dewasa.

Pelbagai siri webinar telah dibentangkan oleh pertubuhan bukan kerajaan (NGO) untuk menangani kebimbangan yang mempengaruhi masalah buli siber, terutamanya dalam kalangan remaja bawah umur. Antara isi kandungan webinar tersebut menekankan bahawa pelaku buli siber mengalami kadar kesunyian yang lebih tinggi. Hal ini disebabkan oleh kurangnya kasih sayang daripada ahli keluarga dan dipengaruhi oleh budaya sekeliling. Mereka melakukan percubaan untuk mencari perhatian daripada orang yang tidak dikenali terutamanya dalam kalangan pengguna Internet, seperti yang dilaporkan dalam statistik UNICEF.

Siri webinar yang kerap dijalankan oleh NGO juga membentangkan isu yang sama, iaitu mereka datang daripada keluarga yang bermasalah, selain penerimaan rakan sebaya dan mahukan populariti menyebabkan mereka bertindak “mengambil bahagian” dalam isu buli siber.  Kajian telah mendedahkan bahawa pembuli siber lazimnya merupakan individu yang tidak cekap dari segi sosial. Perkongsian webinar berkenaan buli siber itu turut mengetengahkan pengalaman kaunselor yang menangani pelbagai jenis kes buli siber dalam kalangan remaja daripada usia seawal 15 tahun serta cara melibatkan diri dengan sokongan lencana untuk menghentikan gangguan itu daripada terus merebak.

Seorang pengasas program belia di Selangor dan bahagian lain di Lembah Klang, berkata bahawa dia terpaksa menyamar sebagai pembuli siber remaja bagi mencari jalan untuk membantu remaja lain keluar daripada menjadi seorang pembuli siber. Acara webinar yang diadakan secara maya kini turut dihadiri oleh sukarelawan belia untuk menyebarkan kesedaran sebagai langkah pencegahan masalah buli siber. Sukarelawan yang kebanyakannya terdiri daripada pelajar kolej dan universiti ini telah memulakan kempen, iaitu dipanggil Nethics yang bertujuan untuk mempromosikan kemudahan media yang sesuai bagi mengelakkan penyalahgunaan Internet. Kempen ini diharapkan dapat memberikan peluang kepada remaja untuk menangani kebimbangan buli siber dan mempelajari etika penggunaan Internet yang betul.

Kempen Nethics juga menyaksikan pelajar menganjurkan WorkSpace, iaitu sebuah forum yang dihoskan pada setiap Januari bagi menekankan keperluan dan kepentingan untuk memupuk penjenamaan maklumat peribadi dan menambah baik identiti dalam talian dengan menggunakan pentas media yang mesra. Menerusi inisiatif tersebut, pakar-pakar kaunselor dan sukarelawan yang berusaha untuk membantu kes buli siber dalam kalangan remaja mengharapkan Malaysia tidak lagi dikategorikan sebagai negara kedua tertinggi di Asia.

Memandangkan kelakuan buli siber dalam kalangan remaja ini disifatkan sebagai sesuatu yang relatif baharu berbanding dengan kes buli di sekolah dan kolej, diharapkan kerajaan dapat menyediakan langkah pencegahan awal sebagai persediaan untuk penyelesaian tuntas pada masa akan datang.


Wanita Tulang Belakang dalam Pembangunan Negara

Untuk mendapatkan maklumat terkini, ikuti kami melalui Telegram

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail, dalam sesi Kayuhan MAIPs Peduli Bilangan ke-20 bagi tahun 2022, menitahkan bahawa peranan dan sumbangan wanita dalam pelbagai bidang wajar sentiasa diberikan sokongan yang padu.

Wanita bukan sahaja berperanan dalam pembentukan generasi akan datang, malah merupakan satu daripada sumber ekonomi yang penting.

Wanita telah lama memainkan peranan aktif di bidang politik negara. Kini, mereka semakin ramai dan diberikan amanah jawatan penting, seperti menjadi ketua dan pembuat dasar demi menyumbang kepada pembangunan negara.

Titah baginda turut menzahirkan rasa bangga apabila menyaksikan golongan wanita mampu membuktikan dan menyumbang kepada pembangunan negara sejak dahulu lagi.

Terdahulu, petang semalam baginda berkenan menyampaikan agihan zakat MAIPs bernilai RM700 secara tunai, beras serta bekalan makanan mentah kepada tiga buah keluarga asnaf terdiri daripada Che Haton Din @ Mat Din (84 tahun), Kasim Bakar (84 tahun) dan Ramlah Haji Ismail (72 tahun) di rumah masing-masing.

Menurut DYTM Tuanku Syed Faizuddin Putra, laporan Perangkaan Demografi Malaysia Suku Tahun Pertama 2021 oleh Jabatan Perangkaan Malaysia menunjukkan wanita menghampiri separuh penduduk Malaysia. Jumlah penduduk wanita direkodkan sebanyak 15.92 juta, manakala lelaki sekitar 16.83 juta.

Berdasarkan laporan yang diumumkan oleh Ketua Perangkawan Malaysia, Malaysia kini telah pun mencapai tahap tiada jurang antara wanita dengan lelaki.

Pencapaian wanita telah melebihi lelaki dalam sub-indeks pencapaian pendidikan dengan skor sebanyak 1.054. Sub-indeks kesihatan dan kehidupan mencatatkan skor 0.958, diikuti dengan sub-indeks peluang dan penyertaan ekonomi (0.727) dan penguasaan politik (0.106).

Hal ini juga membuktikan bahawa Malaysia sentiasa komited untuk mencapai kesaksamaan jantina dan mempromosikan hak wanita dan kanak-kanak perempuan, serta memperakui akan kepentingan peranan wanita.


Pelihara dan Pulihara Sungai Kita

Kangar – Penduduk tempatan yang tinggal sepanjang sungai mahupun dari hulu atau hilir sungai perlulah sentiasa berganding bahu untuk sama-sama membantu meningkatkan kebersihan di sepanjang sungai masing-masing dan tidak membuang sampah sarap ke dalam sungai sesuka hati.

Tanggungjawab buat semua pihak juga perlu ditekankan dalam melaksanakan usaha memelihara sungai daripada tercemar seperti sentiasa membantu mengutip sampah atau kotoran, serta tidak membuang sampah ke dalam saliran sungai.

Demikian titah perutusan Raja Muda Perlis, Duli Yang Teramat Mulia (DTYM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil bersempena dengan kempen “Perlis Hebat: Rakyat Bermentaliti Kelas Pertama dalam Tindakan“ oleh Yayasan Tuanku Syed Putra (YTSP) Perlis bagi memperingati Sambutan Hari Tindakan Sungai Sedunia yang diadakan pada 14 Mac setiap tahun untuk memberikan kesedaran kepada orang ramai tentang kepentingan sungai.

Tambah baginda lagi, “Gotong-royong perlulah sentiasa diadakan pada setiap masa dalam usaha untuk memastikan sungai kekal bersih dan terpelihara“.

Baru-baru ini baginda seisi keluarga meraikan Hari Ulang Tahun Keputeraan ke-21 anakanda kedua baginda berdua, iaitu Yang Amat Mulia Sharifah Farah Adriana Jamalullail pada 4 Mac dengan cara yang berbeza dengan menelesuri keindahan alam semula jadi Sungai Perlis dari Pengkalan Tok Kuning ke Kuala Perlis dan balik menaiki bot memancing ikan. Berangkat sama ialah Yang Amat Mulia Sharifah Khatreena Nuraniah Jamalullail dan Yang Amat Mulia  Syed Sirajuddin Jamalullail.

Masih tidak terlewat untuk kita memelihara dan memulihara sungai kita, walaupun sebahagian sungai sedia ada mungkin telahpun dicemari, namun usaha untuk memulihara sungai yang tercemar itu masih boleh dilaksanakan dan memulihkan semula sungai-sungai yang telah dicemari, agar ianya pulih dan menjadi pedoman buat generasi masa akan datang dalam memupuk semangat cinta akan sungai.


Rejimen 504 Askar Wataniah Sedia Berjuang

Bukit Keteri – Timbalan Komander, Leftenan Kolonel Mohamad Zaidi Ishak mengumumkan Rejimen 504 Askar Wataniah kini sudah bersiap sedia bagi menghadapi apa-apa juga arahan daripada pihak atasan, terutamanya dari aspek atur gerak anggota sukarela dalam operasi teras, operasi murni dan juga meneruskan kesinambungan operasi penawar.

Raja Muda Perlis, Brigedier Jeneral Tuanku Syed Faizuddin Putra Jamalullail pada malam semalam berkenan berangkat menyempurakan perasmian “Wisma Bintara” Rejimen 504 Askar Wataniah di Kem Bukit Keteri, Perlis, bersempena dengan Majlis Makan Malam Rejimental (MMR) bersama-sama rejimen.

Keberangkatan tiba Raja Muda Perlis selaku Komander disambut oleh Timbalan Komander, Leftenan Kolonel Mohamad Zaidi Ishak dan Pegawai Waran 1 Muhammad Aris Abdullah.

Ketika awal perasmian, Leftenan Kolonel Mohamad Zaidi berkata, “Rejimen 504 Askar Wataniah ini juga berada dalam ruang lingkup melatih anggota sukarela dalam latihan tempatan, latihan berterusan, latihan kem tahunan dan juga latihan afiliasi dengan pasukan setempat.“

Mengulas lebih lanjut dari aspek pentadbiran, Leftenan Kolonel Mohamad Zaidi berkata, “Rejimen ini akan meneruskan aktiviti rutin dan sedang membuat persiapan bagi menjadi tuan rumah Sidang Komander Askar Wataniah (SKAW) Siri ke-33 yang bakal mengumpulkan semua komander dari seluruh negara dalam membincangkan hala tuju Rejimen Askar Wataniah Tentera Darat Malaysia pada bulan Oktober 2022 kelak.”

“Pihak rejimen ini juga dalam proses mengemas kini segala peralatan dan perolehan aset baharu yang dijangka akan diperoleh pada tahun ini,” ujar sambil menegaskan bahawa rejimen sentiasa komited dan berpegang pada slogan “Latih untuk Perang”.


Belajar Sesuatu daripada Pandemik COVID-19

Untuk mendapatkan maklumat terkini, ikuti kami melalui Telegram

Seluruh dunia kini berhadapan dengan krisis pandemik COVID-19 yang telah mengorbankan banyak jiwa dan meninggalkan impak yang besar terhadap ekonomi, sosial dan politik.

Naib Canselor, Prof. Dr. Haim Hilman Abdullah berkata, di sebalik krisis tersebut terdapat pelbagai iktibar dan hikmah yang dapat dijadikan sebagai pengajaran dalam kehidupan.

Pandemik ini juga dapat menyatukan masyarakat di Malaysia tanpa mengira pegangan politik, bangsa, mahupun agama selain mengubah cara manusia melihat masa hadapan, khususnya budaya, persekitaran dan bakat.

“Graduan perlu menerokai dan menguasai ilmu, serta kemahiran baharu yang bukan terhad kepada ilmu dan kemahiran yang diajar di universiti sahaja, bahkan berfikir di luar kotak.

Ujian ini dapat menjadikan warga UUM lebih berdaya tahan, adaptif, lebih matang dan bersedia menghadapi krisis lain pada masa hadapan.

“Kebergantungan pada teknologi baharu berasaskan Revolusi Perindustrian 4.0 (IR4.0) menyebabkan banyak peluang pekerjaan yang dilakukan oleh mesin berkepintaran buatan. Pandemik ini secara tidak langsung telah membuka ruang kepada graduan untuk mempelajari dan menerokai ilmu serta kemahiran baharu secara dalam talian, sepanjang hayat, tanpa mengira tempat dan masa,” katanya.

Menurutnya, Laporan Forum Ekonomi Dunia menunjukkan bahawa pembelajaran sepanjang hayat sememangnya semakin penting tetapi COVID-19 secara khususnya telah menjadi pemangkin kepada e-pembelajaran sepanjang hayat, iaitu pembelajaran dalam talian.

“Dalam era pascapandemik, penguasaan ilmu dan kemahiran insani seharusnya ditingkatkan selaras dengan penguasaan kemahiran teknikal. Graduan juga merupakan pemimpin masa depan oleh itu, anda mesti memiliki daya tahan yang jitu, terutamanya ketika mengharungi ketidakpastian demi menentukan destinasi,” ucapnya pada Majlis Konvokesyen Ke-33 UUM sesi kedua, di Dewan Mu’adzam Shah, semalam.

Selain itu, beliau katanya, UUM merupakan satu-satunya Pusat Penilaian APEL (Akreditasi Pengalaman Pembelajaran Terdahulu) di kawasan Utara, maka beliau mengajak masyarakat yang tidak memiliki kelayakan ijazah, tetapi mempunyai pengalaman bekerja, untuk mengikuti penilaian APEL.

Jelasnya, APEL ialah proses veriﬁkasi pencapaian seseorang individu bagi satu set hasil pembelajaran yang diperoleh melalui pembelajaran formal, bukan formal dan tidak formal tanpa mengambil kira masa dan tempat.

“Tujuan utama pensijilan APEL adalah untuk memberi peluang kepada individu yang tidak dapat mengikuti pendidikan yang lebih tinggi pada awalnya disebabkan kekangan kelayakan akademik, ekonomi atau faktor lain yang mungkin menghalang seseorang untuk meneruskan pengajian terdahulu,” ujarnya.

Tambahnya, UUM merupakan Pusat Penilaian APEL sejak tahun 2018 dan telah menerima akreditasi semula tahun ini oleh Agensi Kelayakan Malaysia dan PPA ini dikendalikan oleh Pusat Pendidikan Profesional dan Lanjutan (PACE).

Pada sesi kedua ini, seramai 353 graduan menerima ijazah masing-masing yang disampaikan Naib Canselor.


OKU UUM Berjaya Genggam Ijazah

Sintok – Tiada istilah mengalah walaupun dilahirkan sebagai orang kurang upaya (OKU). Berbekalkan semangat itu, graduan Sarjana Muda Pengurusan Acara, Muhammad Farid Anuar terus melangkah bagi menamatkan pengajian di Universiti Utara Malaysia (UUM).

“Saya juga mahu berjaya dan membuktikan bahawa saya juga boleh belajar sehingga mendapat segulung ijazah.

“Adik saya, Muhammad Fuad merupakan graduan Sarjana Muda Fizik dan Elektronik dari Universiti Malaysia Sabah, jadi saya juga mahu buktikan saya boleh tandingi dia dan berada di ‘level‘ yang sama dengan dia walaupun saya serba kekurangan,“ katanya ketika ditemui pada sesi kelima Majlis Konvokesyen Ke-33 UUM, semalam.

Terus berjuang melawan penyakit Cerebral Palsy, iaitu kecacatan otak atau otot yang dideritai, Muhammad Farid tidak pernah menjadikan penyakitnya itu sebagai alasan untuk mencipta kejayaan seperti orang lain.

Berpegang pada prinsip “jangan mengalah sebelum berjuang“ dan “usaha tangga kejayaan“ anak kelahiran, Muar, Johor itu memilih UUM untuk melanjutkan pengajian setelah mendapati universiti ini menyediakan kemudahan yang kondusif kepada para pelajar OKU dan amalan budaya kecemerlangan ilmiah yang memberikan keselesaan kepada golongan sepertinya.

“Saya membawa harapan keluarga, sekali melangkah terus ke hadapan dengan penuh yakin, berani dan paling penting jangan peduli kata orang. Saya utamakan reda ibu bapa sekiranya ingin berjaya di dunia mahupun di akhirat.

“Cabaran sebagai pelajar OKU tidak dinafikan terutamanya ketika hendak ke kuliah, perpustakaan, menyiapkan tugasan dan perbincangan dengan rakan-rakan, jadi saya sentiasa menjaga kesihatan dan meletakkan sasaran untuk mencapai impian,“ katanya yang menghidap penyakit tersebut sejak berusia sembilan bulan.

Sementara itu, graduan Ijazah Sarjana Muda Teknologi Maklumat, Thendabani a/l Raja mengakui pengalaman melanjutkan pelajaran ke menara gading cukup bermakna yang menjadikannya lebih berilmu dan berkeyakinan menghadapi dunia luar.

Menurutnya, menjadi pelajar “istimewa“ tidak membuatnya lebih istimewa untuk menuntut ilmu kerana dia belajar sama seperti rakan-rakan lain dan turut menyertai program kemasyarakatan yang dianjurkan oleh pusat pengajian.

“Saya gembira kerana berpeluang untuk bersama-sama rakan sekuliah lain yang tidak pernah meninggalkan saya, malah pensyarah juga banyak membantu dalam pelajaran sehingga saya berjaya menamatkan pengajian.

“Terima kasih kepada ibu bapa dan ahli keluarga yang telah banyak memberikan semangat dan dorongan, begitu juga semua pendidik yang bertungkus-lumus mencurahkan ilmu kepadanya dengan penuh sabar dan dedikasi,“ katanya yang menghidap penyakit gangguan saraf “dystonia“ yang menyebabkan pergerakan otot sukar dikawal.

Kecekalan dua graduan OKU ini turut mendapat perhatian daripada Naib Canselor yang meluangkan masa beramah mesra dengan mereka dan pada masa sama mengucapkan tahniah kepada mereka yang berjaya mendapat ijazah masing-masing.


Galakan Minat Membaca demi Kemenjadian Murid

Untuk mendapatkan maklumat terkini, ikuti kami melalui Telegram

Kota Kinabalu – “Membaca Jambatan Ilmu”, demikian peribahasa yang bermaksud amalan membaca dapat membantu untuk menambahkan ilmu pengetahuan. Oleh itu, minat membaca perlulah dipupuk dalam kalangan murid agar murid tampil lebih berpengetahuan dan berketerampilan.

Hal ini dikatakan demikian kerana melalui pembacaan, murid mampu mengembangkan daya fikir dan imaginasi di samping meningkatkan pencapaian bahasa. Kemahiran yang diperoleh melalui amalan membaca juga secara tidak langsung dapat membantu pembentukan kemenjadian murid dalam pelbagai bidang termasuklah bidang akademik, kokurikulum dan sahsiah.

Menyedari hal ini, Dewan Bahasa dan Pustaka (DBP) Cawangan Sabah telah menyampaikan wakaf buku kepada pihak Sekolah Kebangsaan (SK) Buang Sayang, Papar, Sabah pada 16 Mac 2022.

Penyampaian wakaf buku ini telah disempurnakan oleh Pengarah DBP Cawangan Sabah, Puan Aminah Awang Basar di pejabat DBP Cawangan Sabah. Wakaf buku tersebut telah diterima oleh Guru Besar SK Buang Sayang, iaitu Encik Basnih Maidin yang diiringi oleh Penolong Kanan Kokurikulum, Puan Hapsah Haji Marjaman dan Guru Perpustakaan dan Media, Puan Dayang Norlela Ali Omar.

Wakaf buku ini merupakan antara inisiatif DBP untuk menggalakkan minat membaca dalam kalangan murid sekolah. Antara bahan bacaan yang diberikan termasuklah buku dan majalah terbitan DBP yang pastinya akan dapat mempelbagaikan koleksi bahan bacaan di Pusat Sumber SK Buang Sayang.

Penyerahan wakaf buku ini juga merupakan tanda sokongan DBP kepada Program Galakan Membaca anjuran SK Buang Sayang yang melibatkan murid, ibu bapa dan komuniti setempat.


Aktiviti Sukan dan Kokurikulum di Sekolah Dibenarkan Mulai 21 Mac

Putrajaya – Bermula Isnin ini, aktiviti sukan dan kokurikulum di kawasan sekolah adalah dibenarkan.

Menteri Kanan-Pendidikan, YB Datuk Dr. Radzi Jidin berkata, “Kita ingin memberikan peluang kepada murid dan guru untuk membiasakan diri mereka dengan fasa transisi hidup bersama virus COVID-19 sebelum beralih ke fasa endemik.”

Selain itu, penganjuran aktiviti, pertandingan atau kejohanan sukan dan kokurikulum juga dibenarkan, namun pelaksanaannya terhad pada kawasan sekolah dan hanya melibatkan warga sekolah berkenaan.

Menurut YB Datuk Dr. Radzi semasa sidang media selepas majlis Anugerah Perkhidmatan Cemerlang di Pusat Konvensyen Antarabangsa Putrajaya (PICC) pagi tadi, setiap guru, jurulatih ataupun pengajar yang terlibat dalam aktiviti secara bersemuka ini hendaklah lengkap divaksin, manakala pelaksanaan aktiviti dalam kawasan sekolah yang melibatkan agensi luar perlu mendapat kebenaran dari Kementerian Pendidikan Malaysia (KPM).

“KPM berhak membatalkan sebarang penganjuran atau penyertaan dalam aktiviti atau pertandingan sukan dan kokurikulum sekiranya didapati penganjur tidak mengikut ketetapan,” tegas YB Datuk Dr. Radzi bagi memastikan semua aktiviti sukan dan kokurikulum mematuhi garis panduan Annex Pelaksanaan Aktiviti Sukan dan Kokurikulum serta Prosedur Operasi Standard (SOP) seperti yang ditetapkan oleh Kementerian Kesihatan Malaysia dan Majlis Keselamatan Negara.

Susulan daripada itu, KPM telah melaksanakan beberapa penambahbaikan pada tatacara pelaksanaan aktiviti sukan dan kokurikulum di dalam Garis Panduan Pengurusan dan Pengoperasian Sekolah 3.0. Hal ini demikian dikatakan termasuklah membenarkan pelaksanaan aktiviti sukan dan kokurikulum yang melibatkan individu atau berkumpulan secara bersemuka di kawasan sekolah.

Mengulas lebih lanjut berkaitan dengan ketetapan SOP ini, KPM menyarankan agar pelaksanaan garis panduan ini turut diguna pakai oleh semua institusi pendidikan yang tidak berdaftar dengan KPM, termasuklah institusi pendidikan bawah kerajaan negeri.


Peka Akan Bahasa yang Baik dan Betul Mengikut Konteksnya

Ipoh – Dewan Bahasa dan Pustaka Wilayah Utara (DBPWU) dengan kerjasama Perbadanan Perpustakaan Awam Negeri Perak dan Jabatan Kebudayaan dan Kesenian Negara, Negeri Perak menganjurkan Program Bual Bicara: Biasakan yang Betul, Betulkan yang Biasa, bersempena dengan Dekad Membaca Kebangsaan (DMK) 2022 Peringkat Negeri Perak. Program ini disertai oleh wakil jabatan dan agensi Kerajaan Negeri Perak, pelajar Institusi Pengajian Tinggi (IPT) dan Pertubuhan Bukan Kerajaan di negeri Perak.

Program ini bertujuan untuk memupuk kesedaran tentang pentingnya penguasaan bahasa Melayu yang baik dan betul dalam kalangan masyarakat sama ada dalam bentuk tulisan ataupun lisan. Selain itu, program ini adalah untuk mengingatkan masyarakat tentang kempen DMK yang sedang berlangsung dari tahun 2021 hingga tahun 2030. Dengan amalan membacalah masyarakat akan memperoleh ilmu bagi membiasakan perkara yang betul dan membetulkan yang biasa.

Program bual bicara yang dipengerusikan oleh Encik Azhar Osman, Ketua Jabatan Akademik, Institut Pendidikan Guru Kampus Ipoh ini menampilkan tiga orang ahli panel daripada tiga kaum, iaitu Dr. Norhazlina Husin (UiTM, Shah Alam), Encik Chai Loon Guan (Munsyi Dewan (Bahasa) dan Encik Baljeet Singh a/l Piara Singh (SMK Lahat, Ipoh). Ketiga-tiga ahli panel ini terlibat secara langsung dengan pengajaran dan pembelajaran bahasa Melayu di peringkat IPT, masyarakat awam dan sekolah menengah.

Mereka sependapat bahawa penggunaan bahasa Melayu yang baik dan betul perlu ditanamkan dalam minda anak-anak sejak awal lagi dalam keluarga sebelum dibugarkan pada peringkat sekolah, dan seterusnya dimantapkan pada peringkat pengajian tinggi. Dengan cara sedemikian, masyarakat yang dilahirkan nanti akan lebih peka terhadap penggunaan bahasa yang baik dan betul mengikut konteksnya.

Encik Baljeet Singh pula menegaskan bahawa perkara ini tidak mustahil untuk dilaksanakan kerana beliau telah melaksanakannya di sekolah lamanya, iaitu di SMK Tawau, Sabah, selama 31 tahun dan kaedah ini memang berjaya meningkatkan penguasaan murid pelbagai etnik terhadap bahasa Melayu. Encik Chai Loon Guan turut menyarankan agar masyarakat pengguna bahasa Melayu membiasakan diri dengan penggunaan bahan rujukan dan kamus seperti Kamus Dewan Perdana dan kamus secara dalam talian yang kini hanya berada di hujung jari sahaja, iaitu Pusat Rujukan Persuratan Melayu (PRPM), untuk membetulkan penggunaan bahasa mengikut makna dan konteksnya. Sementara itu, Dr. Norhazlina pula mengingatkan masyarakat, khususnya pelajar IPT supaya dapat membezakan antara bahasa rasmi, bahasa slanga serta bahasa pasar agar tidak terbawa-bawa ke dalam konteks rasmi.

Program bual bicara ini turut dihadiri oleh Encik Rahimi Arifin (Pengarah DBPWU) dan Puan Suraya Haji Ariffin (Pustakawan Perbadanan Perpustakaan Awam Negeri Perak). Program yang berlangsung di Auditorium, Kompleks Jabatan Kebudayaan dan Kesenian Negara, Negeri Perak ini turut disiarkan secara langsung di Facebook Perbadanan Perpustakaan Awam Negeri Perak dan Youtube Dewan Bahasa dan Pustaka Malaysia.


SMK Bandar Saujana Putra Bakal Beroperasi pada Mac 2022 Ini

Untuk mendapatkan maklumat terkini, ikuti kami melalui Telegram

Jenjarom – Menteri Kanan Pendidikan, Datuk Dr. Radzi Jidin memberikan jaminan bahawa Sekolah Menengah Kebangsaan (SMK) Bandar Saujana Putra di Kuala Langat akan mula beroperasi pada penggal baharu persekolahan bulan Mac ini.

Perkara itu diumumkan oleh Datuk Dr. Radzi Jidin selepas menerima penyerahan sekolah daripada syarikat kontraktor utama, Wangsa Delima Sdn. Bhd. dalam Majlis Penyerahan Projek Sekolah Menengah Kebangsaan (SMK) Bandar Saujana Putra di Jenjarom pada hari ini.

Turut hadir dalam majlis tersebut ialah Ahli Dewan Undangan Negeri (ADUN) Sijangkang, Datuk Dr. Ahmad Yunus Hairi, Ketua Setiausaha Kementerian Pendidikan Malaysia (KPM), Datuk Yusran Shah Mohd. Yusof, Ketua Pengarah Pendidikan, Datin Seri Hajah Nor Zamani Abdol Hamid, Timbalan Pengarah Sektor Pembelajaran Jabatan Pendidikan Selangor, Datin Nor Faridah A Bakar dan Pengarah Urusan Wangsa Delima, Mohd. Nazri Md. Yusof.

Penantian lebih 40 000 penduduk di Bandar Saujana Putra bakal berakhir apabila sekolah menengah yang sudah lama dinanti-nantikan akan mula beroperasi pada minggu depan. Pembinaan SMK Bandar Saujana Putra yang terbengkalai sejak Disember 2019 itu dijangka akan menerima kemasukan pelajar dalam kalangan penduduk tempatan dengan kapasiti 1000 orang pelajar.

Datuk Dr. Radzi Jidin berkata, pembukaan kompleks sekolah pada sesi baharu tahun ini menjadi khabar gembira buat penduduk Bandar Saujana Putra yang sudah menanti infrastruktur itu dibangunkan sejak bertahun-tahun lamanya. Selain itu, sekolah ini juga bakal meringankan beban sebahagian daripada penduduk yang sebelum ini terpaksa keluar pada awal pagi untuk menghantar anak mereka ke sekolah yang terletak 20 kilometer dari kawasan tempat tinggal.

“SMK Bandar Saujana Putra mempunyai 10 kelas untuk pelajar tingkatan satu, lapan kelas untuk pelajar tingkatan dua, enam kelas bagi tingkatan tiga dan dua kelas untuk tingkatan empat. Manakala, Sekolah Kebangsaan Bandar Saujana Putra pula dijangka siap sekitar September 2022,” ujar Datuk Dr. Radzi Jidin.

Menurut Datuk Dr. Radzi Jidin, KPM juga akan memfokuskan projek-projek “sekolah sakit” atau pembinaan sekolah terbengkalai bagi menyelesaikan masalah kepadatan tinggi dalam kapasiti sesebuah sekolah akibat kekurangan institusi pendidikan. Bahkan, isu ini akan diberi keutamaan oleh KPM bagi menyelesaikan masalah tekanan tinggi yang dihadapi golongan ibu bapa yang terpaksa menghantar dan mengambil anak mereka di sekolah dengan jarak yang sangat jauh pada setiap hari.

Datuk Dr. Radzi Jidin turut memaklumkan bahawa pihak KPM mempunyai beberapa senarai “sekolah sakit” yang dikenal pasti untuk dibaik pulih dan dibina kembali, khususnya di kawasan yang mempunyai kepadatan penduduk yang tinggi.

Ujar beliau lagi, isu pembinaan sekolah terbengkalai akan lebih membebankan kerajaan sekiranya dibiarkan terlalu lama tanpa dibaiki kerana membabitkan kos yang lebih tinggi.


Rezeki Ayah dan Anak Berkongsi Pentas Konvokesyen

Sintok – Kegembiraan berganda! Itulah perasaan seorang ayah dan anak perempuannya yang berkongsi pentas untuk menerima ijazah masing-masing pada sesi ketiga Majlis Konvokesyen Ke-33 Universiti Utara Malaysia (UUM).

Dr. Alias Mat Nor bersama-sama anaknya, Nur Atiqah masing-masing merupakan graduan Diploma Pascasiswazah Pembelajaran dan Pengajaran Pendidikan Tinggi (PGDHELT) dan graduan Ijazah Sarjana Sains (Kewangan) menerima ijazah mereka yang disampaikan Naib Canselor.

Menurut Dr. Alias yang juga Pensyarah Kanan di Pusat Pengajian Perniagaan Islam (IBS), beliau reda apabila dimaklumkan majlis konvokesyen yang sepatutnya berlangsung pada 2020 terpaksa dibatalkan akibat penularan pandemik COVID-19.

“Namun saya pasti apa-apa yang berlaku ada hikmahnya dan ternyata inilah hikmah di sebalik konvokesyen yang ditangguhkan dahulu apabila saya dapat bergraduasi bersama-sama anak sulung pada hari yang sama setelah dua tahun menanti.

“Rupanya Allah mahu saya konvo dengan anak, berkongsi pentas pada hari yang cukup bersejarah kepada kami berdua,” katanya.

Dr. Alias berkata, cabaran paling besar ialah pengurusan masa dalam menghadiri kuliah, menyiapkan tugasan dan juga kerja hakiki.

Menurutnya, sebagai orang industri yang sudah berkecimpung lebih 25 tahun dalam perbankan, beliau mesti faham dan tahu akan ilmu sebagai seorang ahli akademik, justeru melalui PGDHELT banyak kaedah dan ilmu baharu diperoleh dan boleh diaplikasikan sepenuhnya dalam bidang tugas.

Sementara itu, Nur Atiqah berkata, peluang memasuki dewan konvokesyen bersama-sama bapanya ialah anugerah yang tidak disangka-sangka dan perancangan Allah yang sangat indah.

“Saya rasa amat bersyukur kepada Allah kerana berjaya menghabiskan pengajian di peringkat sarjana ini. Semestinya saya gembira dan sangat teruja untuk menghadiri majlis konvokesyen, tambah pula bersama-sama bapa yang juga graduan 2020.

“Saya berbangga dengannya kerana bapa saya bermula dari bawah dari segi pembelajaran dan pekerjaan, malah dia sentiasa mendorong anak-anak untuk berjaya dalam apa-apa jua bidang yang diceburi.

“Beliau menjadi contoh kepada saya dan adik-adik untuk terus mencari ilmu meskipun dimamah usia. Bapa saya merupakan penasihat akademik yang terbaik, manakala ibu saya pula kaunselor terhebat dan juga pendengar setia yang sentiasa memberikan bahu untuk bersandar di saat saya menghadapi masalah,“ katanya yang memiliki Diploma Akauntansi di Politeknik Tuanku Syed Sirajuddin, Perlis dan Ijazah Sarjana Muda di Universiti Malaysia Kelantan (UMK) dalam bidang Pengurusan Perniagaan (Kewangan Islam dan Perbankan).

Tambah Nur Atiqah, dia berharap agar kejayaan bersama-sama bapanya itu akan menjadi teladan kepada adiknya untuk turut mengikut jejak langkah mengejar ilmu sehingga ke menara gading.


“Tuntutan Ilmu Tiada Pengakhirannya” – Raja Perlis

Untuk mendapatkan maklumat terkini, ikuti kami melalui Telegram

Pauh Putra – Raja Perlis, Duli Yang Maha Mulia (DYMM) Tuanku Syed Sirajuddin Jamalullail berkenan berangkat menyempurnakan Majlis Konvokesyen kali ke-14 Politeknik Tuanku Syed Sirajuddin (PTSS) Perlis di Dewan Harumanis PTSS Pauh Putra pada pagi tadi.

Bergraduasi bukanlah bermakna berakhirnya misi pencarian ilmu. Usaha menuntut ilmu perlu diteruskan, sama ada secara formal mahupun tidak formal. Menuntut ilmu itu, tiada pengakhiran dan batasannya, malahan merupakan proses sepanjang hayat.

Sehubungan dengan itu, baginda menyeru agar graduan terus berusaha mencari ilmu untuk memperkayakan lagi pengetahuan, lantas menjadikannya sebagai satu budaya yang subur dalam diri masing-masing.

Raja Perlis turut berpandangan bahawa bergraduasi bukan bermaksud hubungan antara bekas pelajar dengan institusi pendidikan berakhir. Graduan masih boleh menyumbang kepada institusi pendidikan melalui persatuan alumni.

Para graduan juga boleh berkongsi pengalaman berkaitan dengan pengurusan masa dan kewangan, pembentukan sahsiah diri dan watak mahupun bidang kerjaya sebagai panduan dan inspirasi kepada pelajar lain.

Demikianlah titah baginda yang mengatakan bahawa alumni merupakan satu daripada medium penting dalam usaha memberikan khidmat pementoran (mentoring) tentang peluang pekerjaan dalam industri dan membuka laluan bagi pelajar untuk menjalani latihan praktikal atau menimba pengalaman bekerja dalam organisasi di tempat alumni berada.

“Oleh itu, sebagai alumni PTSS, tanamkanlah niat dan azam untuk menyumbang sesuatu perkara yang memberikan manfaat kepada institusi PTSS dengan cara dan skala yang pelbagai,” titah baginda dalam majlis graduasi yang melibatkan graduan pengajian sesi Disember 2018 hingga Disember 2020.

Majlis konvokesyen ini turut diiringi oleh baginda Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail.

Sementara itu, keberangkatan Raja Perlis dan Raja Muda Perlis disambut baik oleh Timbalan Ketua Pengarah Perancangan Jabatan Pendidikan Politeknik dan Kolej Komuniti, Dr. Zubaidah Aman dan Pengarah PTSS, Abdul Malek Hassan.

Pada masa yang sama, Graduan Diploma Pengurusan Acara, Muhammad Nazmi Hakimi Mohd Eirman telah menerima Anugerah DiRaja dan turut menerima biasiswa sejumlah RM2000 daripada Yayasan Tuanku Syed Putra (YTSP) Perlis.

Pada akhir majlis konvokesyen ini, DYMM Tuanku Syed Sirajuddin Jamalullail turut menzahirkan ucapan setinggi-tinggi tahniah kepada semua graduan, ibu bapa dan waris, serta pendidik di PTSS atas kejayaan yang dikecapi ini. Titah baginda lagi:

Semoga pengalaman di PTSS ini akan menjadi kenangan terindah dalam hidup para graduan, yang pastinya akan dirindui suatu hari nanti.


Hayati Lima Tunjang Utama Proses Demokrasi Malaysia – Sultan Nazrin Muizzuddin Shah

Pilihan raya merupakan satu daripada elemen yang amat penting di negara yang mengamalkan konsp demokrasi berparlimen seperti di Malaysia. Oleh hal yang demikian, bahan rujukan yang berkaitan dengan proses demokrasi di sesebuah negara juga penting terutamanya yang berkaitan dengan pilihan raya.

Selaras dengan hal tersebut, buku Pilihan Raya Demokrasi Malaysia: Tanding, Pilih, Menang, Tadbir yang ditulis oleh Tan Sri Ab. Rashid Ab. Rahman dan Dr. G. Manimaran diyakini berfungsi sebagai panduan kepada sesiapa sahaja yang mempunyai peranan dalam proses pilihan raya dan golongan yang ingin mengetahui dengan lebih mendalam tentang sistem dan undang-undang pilihan raya demokrasi di Malaysia. Yang paling penting, sudah pasti buku ini juga berfungsi sebagai panduan kepada pembuat dasar, selain mampu menjadi rujukan penting buat parti politik masing-masing.

Menyentuh tentang amalan demokrasi di Malaysia, Duli Yang Maha Mulia (DYMM)  Sultan Nazrin Muizzuddin Shah, menitahkan bahawa pilihan raya sememangnya memberikan ruang bagi membolehkan rakyat untuk memilih kerajaan. Gagasan kerajaan pilihan rakyat dan bertanggungjawab kepada rakyat merupakan tonggak utama demokrasi di sesebuah negara. Umum turut mempercayai bahawa kerajaan pilihan rakyat akan menyempurnakan amanah, mentadbir urus sumber dan membelanjakan wang negara dengan mengutamakan kepentingan dan kebajikan rakyat.

Dua Negeri Selat, iaitu Melaka dan Pulau Pinang menjadi perintis yang memperkenalkan pilihan raya di negara ini, melalui Pilihan Raya Perbandaran yang diadakan di Kota Melaka dan George Town dari 5 hingga 20 Disember 1857. Hasrat memperkenalkan kaedah memilih kerajaan melalui pilihan raya pernah dirintis oleh Henry Gurney dengan dua tujuan utama, iaitu pertama, sebagai langkah mempersiapkan Tanah Melayu berkerajaan sendiri. Kedua, memenuhi tujuan rakyat yang mahukan demokrasi, sekali gus dapat mengalih sokongan rakyat daripada terpengaruh dengan perjuangan Parti Komunis Malaya.

“Hasrat Henry Gurney tertangguh kerana Raja-Raja Melayu pada ketika itu lebih mengutamakan usaha untuk menamatkan darurat. Semasa berlangsungnya Mesyuarat Kesepuluh Majlis Raja-Raja pada 22 dan 23 Februari 1950, Duli Yang Maha Mulia Sultan Kedah telah menitahkan pandangan bahawa pendidikan yang cukup ialah prasyarat penting sebelum memperkenalkan pilihan raya untuk mengelak tercetusnya kekacauan. Baginda juga mengingatkan bahawa tanpa pendidikan dan pemahaman yang cukup, demokrasi boleh dimanipulasikan oleh pihak yang berkepentingan dan berkesudahan dengan memberikan kuasa kepada pemerintahan bersifat diktator. Walaupun hasrat mengadakan pilihan raya ditangguhkan seketika, pada 27 Julai 1955, Pilihan Raya Majlis Perundangan Persekutuan Tanah Melayu telah berlangsung untuk memilih 52 orang anggota,“ titah Sultan Perak, DYMM Sultan Nazrin Muizzuddin Shah, ketika melancarkan buku Pilihan Raya Demokrasi Malaysia: Tanding, Pilih, Menang, Tadbir.

Tambah baginda, Persekutuan Tanah Melayu lahir sebagai sebuah negara merdeka dan berdaulat pada 31 Ogos 1957, pada era selepas Perang Dunia Kedua, dalam suasana dunia secara umum menerima hakikat, bahawa memberikan hak kepada rakyat untuk memilih pemimpin melalui pilihan raya, merupakan jantung yang mendenyutkan nadi lantas menghidupkan roh demokrasi. Umum mempercayai bahawa demokrasi dapat mengawal dan membatasi kuasa kerajaan apabila kerajaan yang dipilih rakyat melalui pilihan raya akan lebih bertanggungjawab kepada rakyat.

Suruhanjaya Reid yang dipertanggungjawabkan untuk menggubal Perlembagaan Persekutuan Tanah Melayu, memberikan perhatian kepada  pandangan yang dizahirkan oleh Majlis Raja-Raja dan saranan yang disuarakan oleh pemimpin-pemimpin politik yang mewakili rakyat. Suruhanjaya Reid telah memaktubkan subjek berkaitan dengan pilihan raya dalam Perlembagaan Persekutuan, meletakkan Persekutuan Tanah Melayu berstatus sebuah negara demokrasi. Perkara yang berkaitan dengan pilihan raya terkandung di Bahagian 8, Perkara 113 ke Perkara 120, dan Jadual Ketiga Belas Perlembagaan Persekutuan; sementara urusan pemilihan anggota Dewan Undangan Negeri terkandung dalam semua Perlembagaan Negeri atau Undang-undang Tubuh Kerajaan Negeri.

“Pada asasnya pilihan raya difahami sebagai proses pemilihan umum yang diadakan untuk memilih wakil di Parlimen dan di Dewan Undangan Negeri yang diadakan secara berkala, mengikut selang tempoh yang ditetapkan dalam Perlembagaan Persekutuan. Dinyatakan, pilihan raya hendaklah dilaksanakan berdasarkan peruntukan-peruntukan yang termaktub dalam Perlembagaan Persekutuan serta undang-undang yang berkaitan. Diperakukan pula agar ditubuhkan Suruhanjaya Pilihan Raya (SPR) yang bertanggungjawab memenuhi segala peranan dan melaksanakan segala tugas berkaitan dengan pilihan raya secara bebas dan adil. Sejak tertubuhnya Persekutuan Tanah Melayu pada tahun 1957, disusuli dengan penubuhan Malaysia pada tahun 1963, sebanyak 14 kali pilihan raya umum telah diadakan,“ titah DYMM Sultan Nazrin Muizzuddin Shah.

Pilihan Raya Demokrasi Malaysia yang dilancarkan pada hari ini, mengandungi 15 bab dan 760 halaman, merupakan satu dokumentasi yang merekodkan pelbagai aspek pilihan raya, merangkumi sejarah, perundangan, proses, ulasan, pandangan dan saranan.  Berlatar belakangkan pengalaman peribadi sebagai seorang pemerhati, kemudiannya terlibat memenuhi peranan dan tanggungjawab Raja Berperlembagaan, DYMM Sultan Nazrin  Muizzuddin Shah memilih untuk menyentuh lima perkara. Perkara tersebut adalah seperti yang berikut:

Pertama: Keanggotaan Suruhanjaya Pilihan Raya (SPR)

Perkara 114 (1) Perlembagaan Persekutuan menetapkan:

“Suruhanjaya Pilihan Raya (SPR) hendaklah dilantik oleh Yang di-Pertuan Agong selepas berunding dengan Majlis Raja-Raja, dan hendaklah mengandungi seorang pengerusi, seorang timbalan pengerusi dan lima orang ahli lain.

“Pada melantik ahli-ahli SPR, Yang di-Pertuan Agong hendaklah memandang kepada mustahaknya diadakan suatu SPR yang mendapat kepercayaan awam.”

Dalam menyempurnakan peranan melantik ahli-ahli SPR, dimaktubkan, penegasan mustahaknya diadakan suatu SPR yang mendapat kepercayaan awam. Tiga kata kunci yang ditegaskan secara khusus ialah “mendapat kepercayaan awam“.

Berpandukan Perkara 114(1) dan 114(2) Perlembagaan Persekutuan, SPR hendaklah berfungsi sebagai sebuah badan yang bebas daripada pengaruh kerajaan mahupun parti-parti politik. Pelantikan anggota-anggota SPR, disempurnakan oleh Seri Paduka Baginda Yang di-Pertuan Agong setelah berunding dengan Majlis Raja-Raja. Yang di-Pertuan Agong semasa melantik anggota-anggota SPR mengambil perhatian peri pentingnya SPR mendapat kepercayaan masyarakat awam. Anggota SPR tidak boleh dipecat daripada jawatan kecuali atas alasan-alasan dan dengan cara yang sama seperti seorang hakim Mahkamah Persekutuan. Beberapa precedent kehakiman, membuktikan SPR memiliki autonomi, bebas dan terlindung daripada campur tangan eksekutif atau parti politik.

SPR ibarat pengadil yang mengendalikan urusan persaingan antara calon-calon dan parti-parti politik semasa berlangsungnya pilihan raya. Oleh itu, SPR wajib pada setiap masa bersikap berkecuali – tanpa memihak dan kelihatan secara nyata tanpa ragu-ragu bersikap berkecuali – tanpa memihak. Atas sifat berkecuali – tanpa memihak, SPR diberikan amanah dan kuasa untuk memastikan pilihan raya berlangsung, dan kelihatan tanpa ragu, berlangsung secara adil dan bebas; urusan pengundian dipermudahkan, dan rakyat tanpa gentar – tanpa tekanan – tanpa takut – tanpa gusar, bebas dan selesa mengundi secara rahsia.

Demi memastikan kedaulatan dan kemuliaan takhta pemerintahan tidak tercemar, SPR sebagai badan yang dilantik oleh Seri Paduka Baginda Yang di-Pertuan Agong, wajib menjunjung titah ketaatsetiaan dengan menguruskan pilihan raya secara yang boleh dipercayai, bebas dan adil, berkecuali – tanpa memihak, serta mengamalkan kesaksamaan yang tidak boleh dipertikaikan dan ketelusan yang tidak akan diragui.

Istilah bebas dan adil merupakan dua kata keramat untuk menjamin kesuburan amalan demokrasi. Istilah bebas dan adil, tidak mempunyai definisi yang mudah dan sering kali digunakan secara subjektif. Istilah bebas dan adil, walaupun mudah disebut, tetapi menghadapi piawaian paling rumit dan kompleks untuk dicapai dan diamalkan.

Terdapat piawaian antarabangsa yang menyediakan garis panduan kriteria bebas dan adil dalam amalan pilihan raya. Istilah bebas dan adil, digunakan secara rasmi dalam dokumen antarabangsa pada tahun 1994, apabila Inter-Parliamentary Union (IPU) menerima pakai Deklarasi Kriteria Pilihan Raya Bebas dan Adil. Pengisytiharan tersebut menegaskan bahawa di mana-mana negeri, pihak berkuasa kerajaan mestilah berasal daripada kehendak  rakyat  yang  diterjemahkan  melalui  pilihan  raya  yang tulen, bebas dan adil, yang diadakan secara berkala berdasarkan hak mengundi secara bebas, sama rata dan rahsia.

Secara umumnya, istilah pilihan raya yang bebas dan adil merujuk kepada pilihan raya yang berkala, tulen, bersih, telus serta kompetitif, selaras dengan prinsip-prinsip demokrasi, hak asasi manusia dan keadilan asasi. Pilihan raya yang bebas dan adil membolehkan semua warganegara, parti, calon dan media menikmati hak asasi mereka, merangkumi kebebasan bersuara, berpersatuan, bergerak dan berhimpun; bebas daripada ugutan, bebas daripada tekanan dan bebas daripada keganasan; serta bebas mendapat akses kepada maklumat dan kemudahan media. Pilihan raya yang bebas dan adil memastikan bahawa semua calon dan semua parti bersaing berasaskan layanan yang saksama, berpandukan undang-undang, dalam gelanggang dan padang permainan yang sama rata. Di bawah prinsip ini, perlu ada pemisahan yang jelas antara badan kerajaan dengan parti politik, dan garis panduan yang menetapkan kemudahan awam dan sumber yang tidak boleh digunakan secara tidak adil. Pilihan raya yang bebas dan adil, turut melindungi hak semua rakyat untuk mendapat keadilan, dan hak untuk mengundi secara rahsia.

Untuk memastikan pilihan raya yang bebas dan adil, para petugas pilihan raya hendaklah berperanan sebagai fasilitator membantu dan memudahkan calon yang berhasrat menawarkan diri mahu bertanding, dan rakyat yang mahu mengundi, bermula daripada proses dan prosedur yang dipermudahkan, begitu juga dalam menetapkan tarikh, tempat dan waktu pilihan raya dilangsungkan. Pilihan raya yang dilaksanakan secara bebas dan adil akan meningkatkan keyakinan pengundi yang diperlihatkan melalui peratusan tinggi rakyat yang turun mengundi. Pelaksanaan pilihan raya yang bebas dan adil akan menjadi penanda aras ketulenan dan kayu ukur kesungguhan budaya demokrasi yang diamalkan oleh sesebuah  negara. Sesuatu pilihan raya yang dilaksanakan secara bebas dan adil bukan sahaja berjaya meningkatkan keyakinan dan penyertaan rakyat, malah menjadi satu piawaian antarabangsa akan tahap keutuhan hak asasi seseorang warganegara. Cara sesuatu pilihan raya dikendalikan turut mencerminkan tahap pemikiran, tahap intelek, tahap kematangan, tahap meluhurkan perlembagaan dan tahap mendaulatkan undang-undang, juga tahap integriti, keikhlasan dan amalan ketelusan pentadbiran sesebuah negara.

Memilih kerajaan ialah urusan yang serius kerana nasib rakyat dan negara bergantung pada mereka yang diberikan kuasa untuk membentuk kerajaan. Perkara yang menjadi pertimbangan ketika melakukan pengundian hendaklah berasaskan pemikiran yang rasional berteraskan fakta, bukannya berasaskan sentimen dan emosi. Socrates pernah mengingatkan, “Hanya mereka yang berupaya memikirkan isu secara rasional dan mendalam, yang wajar diberikan hak mengundi”. Socrates amat memahami betapa mudahnya calon-calon yang menawarkan diri untuk diundi, mengeksploitasi selera pengundi dengan memberikan penyelesaian yang berbunyi mudah, menjanjikan perkara yang enak didengari telinga. Socrates menyuarakan peringatan akan bahayanya pemerintahan yang diasaskan pada hukum rimba dan demagog (mob rule and demagoguery). Ahli  falsafah  dan  pengarang  British, Allan de Botton menganggap kebaikan demokrasi, tertakluk pada ekosistem pendidikan yang berada di persekitarannya.

Tarikh 16 Julai 2019, merupakan satu lagi detik penting dalam sejarah politik negara. Sebanyak 32  ahli Dewan Rakyat membahaskan Rang Undang-undang menurunkan had usia layak mengundi daripada 21 tahun kepada 18 tahun. Ahli-ahli Dewan Rakyat baik daripada parti pemerintah mahupun parti pembangkang, telah mencapai kata sepakat, meluluskan Rang Undang-undang tersebut. Parlimen Malaysia pada peringkat Dewan Rakyat dan Dewan Negara, sebulat suara bersetuju dengan cadangan pindaan kepada Perkara 119 (1)(a) dan Perkara 119 (4)(b) Perlembagaan Persekutuan, yang membolehkan mereka yang berumur 18 tahun dan ke atas untuk didaftarkan secara automatik sebagai pengundi.

Susulan pindaan tersebut, lebih tujuh juta orang dijangka terdaftar secara automatik sebagai pengundi baharu dalam Pilihan Raya Umum Kelima Belas, meningkatkan bilangan pengundi lebih 50 peratus daripada bilangan pengundi berdaftar semasa Pilihan Raya Umum ke-14. Diunjurkan sebanyak 15 juta atau 66 peratus pengundi berada dalam zon usia 18 hingga 40 tahun; bermakna golongan muda akan memiliki suara politik yang lebih dominan  untuk  memilih  pemimpin  dan  menentukan  kerajaan. Keputusan tersebut hendaklah dilihat bukan sekadar memberikan hak mengundi kepada golongan remaja, tetapi ditafsirkan sebagai peluang yang memberikan kuasa lebih besar kepada anak muda untuk memilih pemimpin dan mencorakkan kerajaan.

Titah baginda, anak muda perlu dibimbing agar memiliki tahap literasi politik yang berupaya memahami erti dan amalan demokrasi yang sihat lagi membina, memahami sistem kerajaan, sistem pentadbiran, proses pembentukan kerajaan dan elemen-elemen yang wajib dimiliki oleh pemimpin. Anak muda perlu dibimbing untuk memiliki jati diri dan nilai-nilai moral yang betul, berpaksikan undang-undang, menolak rasuah dan sogokan, memiliki kematangan menilai antara yang makruf dengan yang mungkar, arif membezakan antara fakta dengan fitnah, bijaksana mengenali antara permata dengan kaca. Anak muda perlu diberi cukup pendedahan dan pengetahuan mengenai elemen-elemen kenegaraan dan tatanegara. Untuk itu, pembentukan sahsiah dan jati diri perlu dipupuk dan dijadikan komponen dalam kandungan pendidikan negara.

Keempat: Tanggungjawab Membina Negara-Bangsa

Negara-bangsa ditakrifkan sebagai negara berdaulat yang didiami oleh sesuatu bangsa. Perjuangan membentuk sebuah negara merdeka, Persekutuan Tanah Melayu dan kemudiannya Malaysia yang berdaulat dirintis melalui gabungan aspirasi dan usaha bersama pelbagai pihak, merentasi wilayah, negeri, darjat, agama, kaum dan budaya. Ketika Persekutuan Tanah Melayu diisytiharkan sebagai sebuah negara merdeka pada 31 Ogos 1957, disusuli dengan Malaysia pada 16 September 1963 yang dilahirkan ialah sebuah negara baharu yang mempunyai kedaulatan ke atas warga dan wilayah yang ditetapkan tetapi bukannya bangsa. Membina negara-bangsa ialah proses yang kompleks–proses yang rumit–proses yang berterusan–proses yang masih dirintis, proses yang masih menghadapi pelbagai cabaran dan sangat dibimbangkan cabaran yang dihadapi dalam usaha membina negara-bangsa yang teguh bersatu–kukuh berpadu, kini menghadapi ujian lebih besar dan bertambah rumit. Semakin bertambah usia negara, warga bagaikan semakin terpisah.

Memupuk perpaduan antara warga yang terdiri daripada pelbagai latar belakang agama, kaum, budaya dan taraf sosioekonomi merupakan agenda besar lagi penting demi kelangsungan sebuah negara yang aman, stabil, harmoni dan sejahtera. Isu-isu sensasi yang menyalakan bara perkauman serta meniupkan sentimen agama yang dieksploitasi dalam hasrat meraih undi semasa berkempen, laksana racun yang mengembalikan bisa pertelingkahan, dan pastinya menambahsulitkan usaha untuk penyatupaduan; malah akan lebih memisahkan dan merenggangkan hubungan warga yang berbilang latar belakang, sekali gus membatalkan (nullify) apa-apa juga usaha yang telah dicapai untuk membina sebuah negara-bangsa yang stabil, aman, makmur lagi sejahtera.

Tanggungjawab besar memastikan pilihan raya tidak menjadi medan pencetus yang boleh menggugat kestabilan negara dan menjejaskan keharmonian warga, terletak di bahu barisan pimpinan kafilah semua parti politik. Negara-bangsa yang stabil, aman, makmur lagi sejahtera, lebih besar nilainya dan tidak harus dileburkan dengan pendekatan politik yang memilih untuk berkerat rotan–berpatah arang sehingga akhirnya nanti yang menang menjadi arang–yang kalah menjadi abu.

Pilihan raya diadakan bukan sahaja untuk memilih ahli-ahli Parlimen untuk membentuk kerajaan pada peringkat persekutuan, malah turut diadakan untuk memilih ahli- ahli Dewan Undangan Negeri untuk membentuk kerajaan pada peringkat negeri. Meskipun SPR ialah badan yang ditubuhkan pada peringkat persekutuan, namun urusan pilihan raya pada peringkat negeri turut dikendalikan oleh suruhanjaya yang sama. Oleh itu, amatlah relevan untuk Majlis Raja-Raja dirunding oleh Yang di-Pertuan Agong dalam urusan melantik Pengerusi dan ahli-ahli SPR.

Institusi Raja bukan sebuah entiti berbentuk ornamen hiasan untuk menyempurnakan peranan bersifat upacara atau ceremonial. Institusi Raja ialah entiti yang termaktub  dalam Perlembagaan untuk memenuhi amanah dan menyempurnakan peranan mekanisme semak dan imbang, mengimbangkan pelbagai perkara yang diangkat sembah untuk pertimbangan takhta. Sejak zaman-berzaman dan secara tradisi, takhta menjadi tempat rujukan dan tempat rakyat jelata memohon perlindungan dan mendapatkan keadilan. Takhta secara bijaksana, adil dan saksama perlu memberikan ruang untuk mendengar suara dan menimbangkan rintihan semua pihak. Takhta mengamati secara teliti dan dinamik politik yang berlaku dan berpendirian amat perlu menetapkan paksi yang mengupayakan takhta melakarkan ruang peranan yang relevan dalam era semasa agar takhta dilihat berperanan adil dan saksama oleh rakyat jelata, dan agar takhta kekal dinamik serta bertenaga untuk menangani tuntutan dan keperluan warga, terutamanya dalam memenuhi peranan sebagai mekanisme semak dan imbang serta instrumen kesatuan dalam kepelbagaian. Oleh hal yang demikian, bersama Yang di-Pertuan Agong, Majlis Raja-Raja wajib memenuhi tanggungjawab yang diperuntukkan dalam perlembagaan untuk memastikan SPR mendapat kepercayaan awam.

DYMM Sultan Nazrin Muizzuddin Shah turut menitahkan bahawa rakyat kini semakin terpelajar, semakin memiliki tahap literasi yang tinggi kerana semakin terdedah kepada pelbagai sumber pengetahuan dan semakin mudah mendapat akses kepada maklumat. Rakyat tidak lagi mudah memamah berita dan meneguk cerita. Dalam menghadapi senario semasa dan menuju ke hadapan, adalah penting untuk dibina persefahaman dalam semangat saling memahami – saling menghormati antara institusi takhta yang diwakili oleh Raja-Raja Pemerintah dengan institusi rakyat yang diwakili oleh cabang perundangan dan cabang eksekutif, di samping peranan cabang kehakiman yang bebas daripada sebarang pengaruh kuasa eksekutif, mengolah formula yang mendapat kepercayaan awam dalam urusan pelantikan pengerusi dan ahli-ahli Suruhanjaya Pilihan Raya, di samping memastikan pilihan raya diuruskan secara bebas – secara adil, dan tanpa ragu turut kelihatan diuruskan secara bebas – secara adil.

Pilihan Raya Demokrasi Malaysia: Tanding, Pilih, Menang, Tadbir merupakan penerbitan yang dihasilkan oleh Tan Sri Ab. Rashid Ab. Rahman bersama-sama Dr. G. Manimaran. Tan Sri Ab. Rashid Ab. Rahman telah menyuratkan apa-apa yang tersirat, mendokumentasikan pengetahuan tersirat (tacit knowledge) berasaskan pengalaman lebih 30 tahun berkhidmat di Suruhanjaya Pilihan Raya (SPR), bermula sebagai setiausaha, kemudiannya sebagai Pengerusi SPR, dan pasca Pilihan Raya Umum ke-14 dipertanggungjawabkan sebagai Pengerusi Jawatankuasa Khas Pembaikan Sistem dan Undang-undang Pilihan Raya, sementara Dr. G. Manimaran pula ialah wartawan yang berpengalaman membuat liputan politik dan pilihan raya sejak tahun 1991 dan juga dilantik oleh Kerajaan Malaysia sebagai ahli Jawatankuasa Khas Pembaikan Sistem dan Undang-undang Pilihan Raya.

DYMM Sultan Nazrin Muizzuddin Shah turut bertitah bahawa penerbitan yang dihasilkan ini, bertujuan untuk mengilmukan rakyat supaya lebih berpengetahuan dan memahami peranan mereka sebagai pengundi.

“Sedarilah kejayaan mahupun kegagalan sesebuah kerajaan bermula dengan sikap, budaya, nilai, serta harga diri yang mempengaruhi pertimbangan pengundi ketika memilih pemimpin. Semoga penerbitan ini menjadi sebahagian daripada bahan rujukan yang dapat membantu mencelikkan mata hati para pengundi,“ demikian titah Sultan Nazrin Muizzuddin Shah yang menzahirkan penghargaan atas usaha Tan Sri Ab. Rashid Ab. Rahman dan Dr. G. Manimaran, serta Penerbit Universiti Malaya.

(Disesuaikan daripada titah DYMM Paduka Seri Sultan Perak Darul Ridzuan, Sultan Nazrin Muizzuddin Shah ibni Almarhum Sultan Azlan Muhibbuddin Shah Al-Maghfur-Lah, bersempena dengan Majlis Pelancaran Buku Pilihan Raya Demokrasi Malaysia: Tanding, Pilih, Menang, Tadbir, pada 21 Mac 2022, bertempat di  The Majestic Hotel Kuala Lumpur.)


Hari Pertama Persekolahan Sesi 2022 Bermula dengan Lancar

Untuk mendapatkan maklumat terkini, ikuti kami melalui Telegram

Hulu Kelang – Seawal 7:00 pagi, guru-guru Sekolah Kebangsaan (SK) Hulu Kelang telah bersedia di pintu pagar sekolah untuk menyambut kedatangan murid-murid. Murid-murid SK Hulu Kelang kelihatan riang dan bersemangat semasa hadir ke sekolah untuk memulakan sesi persekolahan 2022. Ibu bapa hanya dibenarkan menghantar anak-anak mereka sehingga di pintu pagar sekolah sahaja.

Sesi pengajaran dan pembelajaran (PdP) murid-murid SK Hulu Kelang berjalan dengan lancar mengikut sistem penggiliran yang ditetapkan. Murid-murid prasekolah, tahun 1, tahun 2 dan  tahun 6 dikehendaki hadir penuh tanpa penggiliran manakala murid-murid tahun 3, tahun 4 dan tahun 5 hadir mengikut penggiliran kumpulan A dan kumpulan B.  Murid-murid juga diingatkan agar tidak hadir ke sekolah sekiranya mempunyai gejala seperti demam, batuk dan selesema.

Menurut seorang murid Tahun 2 Intelek, Nurul Irdina Balqis Windra, dia dan abangnya bangun awal pada hari ini kerana hendak ke sekolah. Jelasnya lagi, dia ingin berjumpa dengan guru-guru dan rakan-rakannya. Dia mahu belajar bersungguh-sungguh sehingga berjaya dalam pelajaran.

Guru Penolong Kanan Pentadbiran, Puan Khairah Duru Laman berharap agar murid-murid dapat menjalani sesi pembelajaran 2022 ini seperti yang dihasratkan oleh Kementerian Pendidikan Malaysia (KPM). “Pihak sekolah sentiasa berusaha untuk memastikan keselamatan murid-muridnya terjaga. Mereka dikehendaki menjaga penjarakan sosial, memakai pelitup muka, mencuci tangan dengan kerap untuk mencegah penularan jangkitan COVID-19,” jelas Puan Khairah. Tambah beliau, Peraturan dan SOP yang ditetapkan Kementerian Kesihatan Malaysia (KKM) sentiasa diikuti bagi mengekang berlakunya jangkitan.

Sementara itu, seorang lagi guru SK Hulu Kelang, Puan Wang Lock Hui berkata, “Saya bersyukur kerana pada tahun ini, murid-murid dapat mengikuti PdP secara bersemuka. Persediaan yang rapi telah dibuat oleh pihak sekolah bagi memastikan murid-murid yang hadir ke sekolah dapat belajar dalam suasana yang kondusif dan selesa. Guru-guru telah bergotong-royong membersihkan kelas seminggu sebelum memulakan sesi persekolahan.” Beliau berharap, anak-anak didiknya dapat menimba ilmu dan belajar bersungguh-sungguh agar dapat menjadi warganegara yang baik dan berbakti kepada negara pada suatu hari kelak.

SK Hulu Kelang mempunyai murid sebanyak 860 orang dan 46 orang guru. Sebahagian kecil muridnya terdiri daripada orang asli yang tinggal di kawasan pedalaman Kampung Kamensah. Sekolah ini juga terkenal dan tidak asing namanya dalam kalangan peminat filem Allahyarham Tan Sri P. Ramlee. Suatu ketika dahulu, SK Hulu Kelang pernah menjadi lokasi penggambaran filem Masam-masam Manis lakonan P. Ramlee. Sehingga hari ini, bangunan yang dijadikan lokasi penggambaran filem itu masih kekal terpelihara. Difahamkan bahawa sekolah ini antara sekolah yang tertua di kawasan Ampang. SK Hulu Kelang dibina bagi menyediakan keperluan pendidikan untuk anak-anak penduduk setempat.

Murid-murid sekolah ini diharapkan dapat menuntut ilmu sehingga berjaya ke menara gading. Semoga kejayaan sentiasa menjadi milik murid-murid SK Hulu Kelang.  Dalam usaha menghadapi wabak COVID-19 pula, murid-murid perlulah mematuhi SOP yang ditetapkan agar mereka dapat belajar dalam keadaan yang selamat dan sejahtera.


Panglima 6 Briged Infantri Malaysia Mengadap Raja Perlis

Arau – Panglima 6 Briged Infantri Malaysia, Brigedier Jeneral Mohd Akib Haji Yusof merafak sembah kepada Raja Perlis, Duli Yang Maha Mulia (DYMM) Tuanku Syed Sirajuddin Jamalullail di Balai Menghadap Biru Istana Arau tengah hari tadi.

Sewaktu berkhidmat dalam Kor Peninjau DiRaja yang kini dikenali sebagai Kor Armor DiRaja pada era 1960-an, DYMM Tuanku Syed Sirajuddin Jamalullail yang mempunyai pengetahuan yang luas dalam ilmu ketenteraan pernah menempuhi pelbagai pengalaman yang mencabar sebagai seorang pegawai tentera. Antaranya termasuklah menghadapi ancaman pengganas komunis, konfrantasi dengan Indonesia dan juga Peristiwa 13 Mei 1969.

Turut mengiringi baginda dalam majlis tersebut ialah Raja Muda Perlis, Brigedier Jeneral Tuanku Syed Faizuddin Putra Jamalullail yang juga merangkap Komander Rejimen 504 Askar Wataniah Pasukan Simpanan Tentera Darat. Turut hadir dalam majlis ini ialah Timbalan Komander Rejimen 504 Askar Wataniah, Leftenan Kolonel Mohamad Zaidi Ishak.

Brigedier Jeneral Mohd Akib Haji Yusof merupakan lulusan Maktab Turus Angkatan Tentera (MTAT), Course 27/98 di HEIGATE, Kuala Lumpur pada tahun 1998 dan lulusan Joint War College, Ecole de Guerre, France pengambilan ke-25 pada sesi 2017/2018. Pada peringkat pengajian tinggi pula, beliau ialah pemegang Diploma Pengajian Strategik dan Pertahanan dari Universiti Malaya.

Manakala pada peringkat Antarabangsa, beliau pernah bertugas dalam misi Pertubuhan Bangsa-Bangsa Bersatu (PBB), iaitu bersama MALBATT I (19 RAMD Mekanize), MALBATT || (7 RRD Makenize) dan MALBATT III (7 RAMD) dalam misi United Nations Operations in Somalia (UNOSOM II) bermula Jun 1993 hingga awal tahun 1995. Beliau juga pernah berkhidmat sebagai United Nations Military Observer (UNMO) dalam misi United Nations Military Operation in Liberia (UNMIL) sejak Januari 2013 hingga Januari 2014.

Buku Memoir Tentera Darat Malaysia di Somalia yang telah diterbitkan oleh Markas Tentera Darat pada Disember 2002 merupakan hasil karangan Brigedier Jeneral Mohd Akib Haji Yusof.